Myohla Ih Zeng Nat Nei Pitar Sualpitu Cu Thi Dingin A Tlun Thu Relcat A Si – Vapual Auaw\nKalaymyo Myohla ih pitar sualpitu Zaw Min Htun cu tuini August 19 ah a thuhla relfel a si ih Kalaymyo tayazung cun thi dingin a tlun thu a relcat.\nZaw Min Htun ( kum 45 ) cun Myohla ih zeng nat nei pitar kum 89 cu Innsung ih amah te a umlai le a fanu dai a bual lai June 19 zanlam nazi 6:20pm hrawngah a sualpi ih pitar authawm ruangah an pan lohli cu pitar sualpitu Zaw Min Htun khal innsung rori ah an kai ngah. Thilthleng thawn pehpar aw in palik theihter cih a si ih pitar sualpitu Zaw Min Htun cu Kalaymyo palik hnenah ap le pitar sualpi thubuai ohter a si.\nPitar cu damlo cia, kum 5 sunglai zeng nat tuar zo a si thawn Zaw Min Htun in a sualpi bet ruangah a bese deuhdeuh ih Kalaymyo sizung panpi hngal a rak si. Sizung ahcun sibawi pawlin theitawkin an tuamhlawm nan pitar cu zan nazi 11pm ah a nunnnak a cem.\nThilthleng thawn pehpar aw in pitar fanu cu thubuai thehluttu le dinpitu a si ih pawlkom phunphun in an dinpi bangin pitar sualpitu Zaw Min Htun cu August 19 ah thi dingin a tlun thu relcat a si. Hridai in awh that ding a si ih ziangtikah an awk that ding timi cu phuan a si hrih lo. Cumi tlunah thih dan pekmi Zaw Min Htun cun Naypidaw le President zung ah ngaithiam dilnak ca a thehlut thei lai ih hremnak cu danglam thei lai a si. ( Kalaymyo News )


Iraq Bomb Puak - Chinland Today Media\nJune 29, 2009 7:12 am·0 comments\nMizanah Iraq khawpi ih Sadr City ah Bomb a puakih minung 70 an thi ih midang 130 lenglo in hriamhma an tuar. Palik pawlin an sim nakah hi Bomb puak hi Shia Muslim pawlih umnak veng Bazar ah asiih, tuikum sungih Iraq ramih Bomb puak rapthlak bik a si tiah an sim. US ralkap pawlin Iraq khawpi pawl an suahsan nak zarhkhat hman a kim hlanah hi Bomb hi a puak a si..\nHi Bomb hi thlai hnah phurtu motor hnuaiih kammi a siih a puah veten mipi pawlcu um ngaihnak khal theilo ih a suk a so ah an tlan celcel ih, Hi bomb puakhi a nattuk ruangah a kiangkap ih motor pawlkhal an kangih motor parh kuai khem zuangzam pawlcu Metre 600 tiang a vawrh ban ih Minung thi taksa parh leh thisen nawi pawlcu Bazar lamzin tluanah a phah aw nelnel.\nIraq leh US cun thuthlung tiamkam awknak an rak tuahzo ruangah US ralkap 1,33, 000 sungih a tamsawn cun tuithla cem ah Iraq ram an suahsan thlang dingih, Asinan Iraq ramih si US ralkap,an suah thluh dingcan cu hnakum a si. US ralkap pawlin Iraq ram an suahsan thluh ah cun Iraq ramah buainak leh do awk thah awknak a tam vivo peimaw? ticu mitam pi thusuh awk nak bik a si.\nNaxal Tapung In Bomb Puah


CHIN MI KHRIHFA ZAPI TEN UNAU PUMKHAT KAN SI - Hre Mang\nCHIN MI KHRIHFA ZAPI TEN UNAU PUMKHAT KAN SI\nCHIN MI KHRIHFA ZAPI TEN KHRIH AH UNAU PUMKHAT KAN SI\nChin mi Khrihfa unau pumkhat si in pom rem awk thei lo nak ka hmu lo\nHM: Aug 2010.\nLaitlang khaw fatakte ah ka suak ih ka nauhak lai cu ka nulepa hi Khrihfa an rak si lo ruangah ka pa seu, ka pa u, ih kaihhruai nak in Baptist kawhhran ah ka rak um. Sunday School zir in khawm tinte Pathian thu inrak zirh. Nauhak lai te ihsin piangtharmi ka si. Ka pa seu thih hnu ah Presbytetian, Rev. Khaw Ro Mang bial ah ka rak um. Cun, Falam phunhra tlawng ka kai lai khalah Presbyterian ah ka rak um. Mino Gospel team ah tla ka rak feh ve. Cui hnu ah kan ramah Fundamental, Gospel kawhhran pawl an rung suak tikah Gospel Baptist ah ka rak lut. Lai Khawte le Hakha ah Gospel kawhhran sungah a kumtelin ka rak um. 1990 hnu lamah Mizo ram India ka thlen hnu ah Aizawl vengpi, Mizoram Baptist kawhhran ah a kumtel in member in ka rak um. Delhi ka thlen tikah kawhhran tintian kawmkhawm in DBCF ah kum ziangmawzat member ka rak si. USA ka thlen hnu ah New York State ah First American Baptist Church member ka rak si. 2002 ihsin Indianapolsi, Indiana, USA ah ka um hnu ah kawhhran tintian kawmkhawm Laimi unau pawl pawlkom awknak kawhhran sungah ka um. Zirnak lamah collge level kum 12 sung fultime in Bible lam kum 6, secular kum 6 ka rak zir. Indianapolis ka thlen hnu ah kan kawhhran sungah pastor dangdang, Gospek kawhhran pastor, Baptist pastor, AG pastor, independent, pastor, Nazarean Church pastor, tvp in thu an rak sim. Cu hmuahhmuah lakah ka hmuhtawn mi le ka zir mi, le Pathian ka biaknak ah Laimi Khrihfa ti aw pawl unau vekin pom rem awk thei lo nak ding khawpin zumnak thurin danglamnak ka hmu lo. Ka hmuhmi cu a dikbik ka tinak si loin ka hmuh le ka nunpi mi thu ka simmi asi. Kawm khawm awk thei lo nak cu milai tisa khawruah, lungput, hmudan bittakte ihsin a suak mi asi.\nLaimi Khrihfa pawl dinpimi zumnak thutlangpi khaikhawm zoh tikah Pathian thu, Bible, sersiammi, hell le vanram, sualthu le vanram kainak le leitlun damsung nuntudan thu, tvp, ka zoh tikah ka theihban cinah umkhawm thei lo ding khawpin danglamnak ka hmu lo. Pathian in vanram ah hmunkhat ah retkhawm theih lo ding khawp in danglam nak Bible in a simmi ka hmu lo. Vanram ah Pathian in laimi pawl hi room/khan dangdang ah a hran ten hmu aw lo ding in a ret rero kan tul ding ka zum lo.\nZiangkim sersiamtu cu Pathian nung asi ti kan zum. Pa, Fapa, le Thlarau Thianghlim Pathian kan zum theh. Mihrek in thumkom Pathian silo in Pathian pakhat asi an ti na in Pa, Fapa, le Thlarau Thianghlim cu pakhat asi tiah an ti na in hmin dangdang in an ko thotho tikah an zumnak thuhram taktak si loin milai tongkam hmanmi a danglam sawn mi asi in ka hmu sawn. Sim duhmi cu vanramah hmunkhat ah retkhawm theih lo ding khawp in Laimi pawl zumnak thupom danglamnak ka hmu lo. Milai tongkam in simfiang theih lomi Pathian ih thu an simmi asi tikah milai theihnak le tongkam bungrua in a daih lo mi thil asi tikah an thurin a bang aw lo siloin an tongkam hman mi bang aw lo tlukfang in ka hmu hai! An sinak taktak thu ahcun an parah thuthen ding tlak ah ka ruat aw lo. Asi khal ka si lo.\nPathian in A Fapa neihsun Zesu Khrih leitlunah a thlahnak cu milai tluksiatnak, Adam ih sual ruangah asi ti kan pom theh. Sual cu Pathian thawn um tlang thei lo, Pathian mizia thawn a kalh aw mi asi ti kan zum. Cutin Pathian in Amai hmuihmel kengih sersiam mi a tluse zo mi milai cu Fapa Zesu Khrih ah kan sualman peksak in in rundam zo asi ti kan zum. Cuticun Fapa a zumtu pawl cu Khrih ah pumkhat kan si ti kan zum. Pa Pathian ih zangfahnak liolio in Khrih Zesu ah zumnak in rundam kan si ti kan zum theh. Thlarau Thianghlim in Khrih ah baptisma in pe ih rundamnak cotu pawl hmuahhmuah a kumkhua in vanramah kan ceng ding ti kan zum. Cui ni a thlen hlan lo him damten inkilvengtu dingah Thlarau Thianghlim ih seal khen mi kan asi. Cutin rundamnak co zo tu pawl cu tisa sualsal ah tang nawn loin leitlun nun cu Khrih hrangah nun thiamhlimnak Bible in in zirh vekin nung ding kan si ti kan zum. Cuticun Khrih ratsalnak ding hngak in leitlunah Pathian duhmi tuahdingin nitin kan nung. Cuticun kan sungah Thlarau Thianghlim uknak kaihhruai nakin kan tisa mizia cu kross ah nitin khenbet asi ih kan sungah Pathian mizia tthanlen ter asi. Cutin kan leitlun nun sungah Pathian duhmi ttuansuak dingin zumtu pehtlaih awknak a bur pawlkom kan nei ih cucu kawhhran tiah kawh asi. Nitin satan lalram tthiahbal in Khrih ih lalram hnuai ah zumtu pawl kan tlangleng. Khrih cu a rasal dingin a mah zumtu hmuahhmuah kumkhua nunnak sungah inhruai dingih Amah a zum lo tu hmuahhmuah kumkhuan hremhmun ah thlak dingin thu A tthen dign asi ti kan zum.\nBiak inn sungah Pathian biak tikah music on a ring maw, hla khi a niam maw sang maw, an aw a por maw fem maw, ziang hla bu an hmang, keyboard maw khuangpi maw an hmang, an za an beng maw, an kut an bawm maw, tokham parah an to maw, zial parah an to maw, kedam an phawih maw, boot an hruh maw, an za an bawng maw, an kut an vai maw, ding in hla an sak maw, to in hla an sak, zapi a bur in thla an cam maw mi pakhat in a cam maw, thusimtu a au ring maw aw nemten thu a sim, ziangvek Bible versian an hmang maw, laitong maw an hmang kawl tong maw mirang, milai an tam maw an mal maw, nunau an tam maw mipi an tam, testimony an sim maw an tap maw an hni maw, an thawhhlawm a mal maw a tam maw, an khawm a rei maw a rei lo maw, solo le abur hla a tam maw a mal maw, hla an thiam maw solfa khi an hmang maw, thusim tu in ziang thu a sim uar, rundamnak thu maw a sim tam khristian nun, Khrih ratsalnak thu maw sersiam mi thu, biak inn sungah an khawm aw maw hall khan ah an khawm aw aw, pumpuar in an khawm aw maw rawl ei loin an khawm aw aw, thlakhat ah bawipa zanriah voi ziat an hmangih ziangtin an hmang, ti an hnim maw an thlerh maw, an tihnim nak ti a fim maw a bal maw, thla an cam tikah an ttap maw an kun maw an to maw, an rak maw an thir thlohthlo maw, Pathian hmai ah an kun tikah tih le tthia in an um maw an lung a awi tuk maw, rundam nak an co tikah vancung insang sungtel an sinak theihter an si tikah lungawi in an khir an zuang maw an tap an rak maw, rundamnak ahlo thei ti an pom maw hlo thei lo ti an pom, bawipa zanriah ah rawl ngai maw an ei sang, cu hmuahhmuah pawl hi leitlun tawp tiang danglamnak a um ringring dingmi asi. Hivek thu ah bang awk lo nak ruangah Khrih ah pumkhat kan sinak a danglam ter lo. Vanram ah umtlang thei lo nak ding thu ka hmu lo. Ka ruahdan le hmuhdan vekin a pom lotu pawl khal an sual cuang lo ih an that cuangnak khal ka thei lo. Ka ruahdan, hmuhdan, pomdan in lai a rel lo ti ka thei. Pathian ih duhdawtnak cu milai ruahnak theihnak bang awk lonak hnakin a thukin a kau sawn asi. Rei lo te sung daih dang lam nak hin a kumkhua daih Pathian dudhawtnak, Khrih ah pumkhat sinak a siatsuah thei in ka ruat lo. Kei misual hman irundam asisi. Pathian in a pom thei lomi sualnak cu fiangzetin Bible in a ngan. Milai hmuhdan le pomdan danglamnak men ruangah Pathian in A thinlung A thleng dah lo ti ka thei fiang. Milai rundam ding ah le zozo vancungramah an lut ding ti thu lairel dingin Pathian in milai zohman a rawn lo ti ka fiang. Vanram ka kai ding thu ah zohman Pathian in irawn lo ih midang vanram lut ding thu ah thuthluknak tuahnak ah ka tel dah fawn lo. Chinmi khrihfa pawl danglamnak cu nepte asi ih a kumkhua daihi Thutak thurin tlangpi ah kan bang awknak hi tthentthek theih asilo.\nMilai ek thawn maw caw ek thawn maw rawl a suang khal le Ezekiel cu Pathian siahhlawh asi. Ngapi pumsungah bawrhhlawh tawm thawn a um lai khalah Jonah cu Pathian siahhlawh asi. Paul cu ril curco in le Peter cu thir le tlu in a um lo ruangah an pahnih lakah danglamnak a um lo, an rianmi cu pakhat asi. Ngakai Piter le danthiam sang Paul khal Pathian siahthlawh “Bawipa, itlansan aw, kei cu misual ka si” ti in le “Misual lakah misual khawmbawl ka si” tiah tangdor zetin Khrih dungthlun in Pathian riantu veve an si. Kharbawk sa ei in a khawsa tu John Baptisma petu khal nautatnak ding zianghman a um lo Pathian mithmuh ah mi ropi bik asi sawn.\nSemtirnak bungkhat cangkhat ihsin Thupuan bung 22 cang 21 tiang, Pathian Thlarau in a kamsang le Dungthluntu pawl hmangin Bible a ngan ter tikah Pathian thinlung sungah ziang a um, cun kum 2000-3000 hnu ah cui thu cun leitlun miphun mibur pawlkom le mimal zapi te hrangah ziangtik lai khalah ziangvek dinhmun khalah Pathian in san a neihter mi ka thei theh asi titu an um asile a simmi ziang asi ti a thei lo asi. “Famkim loin kan thei ih famkim loin kan sim” ti ah ngan asi. Pathian Thlarau tel lo theihnak cu milai porh awknak a suahter ih Pathian Thlarau tel lo biaknak cun Pathian Thlarau cangvaihnak a dodal asi. Pathian Thalrau Thianghlim ih kaihruai mi biaknak cun Bible Thutak sungah mi A kaihruai ih Pathian mizia cu zumtu pawl sungah a tthang lianter: Pathian duhdawtnak cu an sungah a nungih nunnak cirhti an sung ihsin a luangliam sawn asi.\nZumnak nung, thurin thianghlim, Bible thutak cun zumtu pawl nunah Pathian duhmi tumtah le mizia a phuang suakin a nunter ih ram le miphun thuanthu khal a tuahtha in a fingkhawi asi. Bible thurin dik le thianghlim nunpi nak in milai pehtlaih nak a tuah tha; Bible thurin nunpi tu kumpi cozah, khua le ram, veng le mibur umkhawmnak ah senpi vangtlang le mipi hrang thuthluknak tinkimah dingfelnak in ziangkim lairel asi tikah biaknak, rampi kaihhruainak, le pursawm leilawn, milai pehtlaih nak pawl a hrisel ter, a thianghlim teriih rualremnak rualrannak a suahter sawn asi.\nDunglam thuanthu ah ziangvek kan rak kalkan zo khal asile tuisun Laimi khrihfa pawl cu kutkai in Khriha ah le miphun ah pumkhat sinak nunpi thei dingin Pathian Thlarau kan miphun lakah a phuang suak aw zo asi. Pathian duhdawtnak a phuang suak aw mi hnakin a tum sawn mi Chin/Laimi zumtu Khihfa pawl tthenthek thei tu ding thutak a nungmi ka hmu lo. Thenthek ter tu cu rei a daih lo dingmi, Satan hmanrua, milai theihnak tlaksamnak, milai bulpak hmakhua sialnak pawl lawng asi sawn.\nZumnak nung cu milai phurnak le ruahsannak lenglam ah a um ih a cangvai mi asi:\nMilai phurnak le ruahsannak cu milai taksa in a dai thei mi, hnasungah theihthei mi, hmuh thei, thamthei, suangtuah thei mi parah a hngat aw aw. Sihman sehla zumnak nung cu milai suangtuahnak le mithmuh thei mi lenglam ah a um. Abraham cun milai suangtuahnak ih ruahsan ding a um lai khalah a zum. Milai phurnak kalh zawngin Abraham cun a fapa neihsun cu Pathian hnen thawinak pek dingin Moriah tlangparah a kaipi. Milai cun amai suangtuah nak le kawruah nak ah amai hrang thatnak hlawknak thlenpi tu ding lawng a ruat in a duhdawtih a ngaina. Sihman sehla zumnak nung cu milai suangtuahnak le phurnak lenglam ah a cangvai sawn asi. Curuangah milai tisa cun Pathian thutak theihtheinak a nei lo ih suangtuah suak thei nak khal a nei lo. Curuangah milai tisa cun Pathian Thlarau a dodal ih Pathian Thlarau duhmi a hua. Curuangah milai tisa cu nitin kross parah khenbet ringring in a um a tul. Milai tisa khawruahnak ihsin a suak mi cun vanlam theihnak a dodal. Curuangah milai in Pathian a biak tikah tisa thinlung phurnak le lungawinak lenglam ah thlarau in a biak a tul. Cuvek thotho in a kiangkap milai apehtlaih tik khalah milai tisa thinlung phurnak suangtuahnak sungah a pehtlai asile milai pehtlaih awknak sunglawngin a ruat ban ding: kawhhran pawlkom, hrin le hram, phurzawng bang aw, khawkhat, ramkhat suak sinak, thuanthu ttawm aw aw, tvp lawng parah hngat aw aw in midang a pehtlai ding. Sihman sehla, Pathian Thlarau in a uk mi, Khrihfa pawl cu leitlun mithmuh theih milai pawlkom awknak le pehtlaih awknak si loin Khrih ah pumkhat sinak sawn cu thupi sawn ah ret in pehtlaih awknak tuhpiter sawn ding kan asi. Curuangah Khrih ah a pehzawm aw mi, Chin mi khrihfa zapi ten pumkhat si thei lonak pom rem awk thei lo nak ding zianghman a um lo, milai tisa satan hmanrua lawng a um. Khrih ah zumnak nung nei in thlarau mit a meng tu cun tisa thinlung in a suangtuah nak le phurnak, milai pehtlaih awknak pawl cu thihter tahratin Khrih ih ruangpi a kawhhran pehzawm tu hmuahhmuah cu unau pumkhat vekin pehtlaih pawlkom aw thei ding mi kan asi.\nTheihnak: Ka ludur sungah a ummi, kuhsikhar tia te ka thluak in ka ruah thei mi cu lei le van sersiam mi hmuahhmuah thawn ka tahtthim tikah ka theihmi hi a mal tuk lawmman ruangah Pathian in A sersiam mi pawl cu sankhuk rei ihsin Amai tumtah vekin Khrih ah a lakkhawm sal dan thu thawn peh aw in zianghman thuthen thei ka si lo ti ka fiangaw. Ka theihmal zia ka ruah tikah ka theih lomi pi ningzah thlak takin ka rak ttong pang maw ti ah Pathian hmai ah ka kaa sung ihsin a suak mi ttongkam thu ah ka lu ka kun. Pathian in A Fapa thisen in a lei mi, A duhdawttuk mi, A Fahniang pawl parah ttongkam sia, dik lo zetin thu ka rak tthen pang maw ti ka cek awk fel tikah ka hngilh zo mi lomi tongkam tampi a um asi ti ka theih awk tikah Pathian kehramah lukun in sim ding hman thei loin sual mizia ih sal ka thinlung hi ka hua thlohthloh theu. Curuangah “thu tthen hlah” “Don’t judge” tiah Zesu in thu incah mi hi ka lungkim thlepthlep.\nIndia scientist pakhat in a sim dah mi cu ‘million lenglo Ni (Sun) a um ding a zum um” ati. Leilunpi (palanet) pakua a um tiah scientist pawlin an sim. Santhar fimthiamnak ih tuah mi lamhla pi zohnak thawn an zoh khal asile vanparah arsi ziangzat a um ti an siar thei hrih lo, ziangzat an um, kan umnak leilung ihsin ziangtluk an hla, arsi sungah ziangvek a um, tvp, zianghman theihtheih nak milai in kan nei lo. Kan umnak leitlun pi le Ni (Sun) peng 93 million a hla tiah an ttuat. Kan umnak leitlungpi parah tu rori ah milai billion 6 lenglo kan um. Voikhat thli ka hnar kua ihsin ka thawhlut le suak karah ah mi pakhat a thi ringring ih naute pakhat tal a suak ringring. Leitlun sersiam thawk ihsin milai ziangzat an um? A tufang leilungpi parah a nungmi milai billion 6 lakah ka theih mi cu 100-1000 tluk hman an si lo ding. Ka thei ka timi hman ka thei ngaingai lo, an taksa ruangpi ruangzing dan, nundan, duhdan, an dunglam le hmailam thuanthu pawl an thu hla ka theihmi a mal tuk. Kan umnak leilungpi parah ram 200 lenglo a um. Ka thlen dahnak cu ram malte lawng asi. Ka thlennak ram sung, state, khua, veng sung thu hman ka theih mi a mal tuk. Aw! Ziangvek milai saw ka si? Pathian mithmuh ah ziangvek saw ka si? Aw, ziangvek milai saw ka si? Ka hnar phaw puar tahratin leile van ziangkim sersiamtu ih cangvaihdan cu ka lun sungih kuh-si khar tia lo ka thluak ih ruat thei mi sugnah ka ret tum? Aw, ziangtluk zangfak za saw ka si? Leitlun sersiammi le a sungih thilcang mi pawl lakah Pathian in itheihter mi le kuhsikhar tia lo ka thluak in ka theih thei mi cu thilcang mi hmuahhmuah cu tipi thuamthum tluk sisehla ka theih mi cu tikhu zam tluk hman asilo.\nZo saw, li-hawng kuar sungih tlaklabeu te in “ka umnak tilipi hi leilung tlunah a tumbik tipithuanthum asi” a ti an ti bangin zo saw a awr phawpuar tahratin hngal zetin Pathian hmaiah a theih lomi thu a au kio rero ngam ding?\nPathian in A duhdawtih A Fapa neihsun a pek, an sual A ngaidam ih ‘Ka fa hniang” tiah A kawhmi pawl cu camse rero cingin “Pathian, ka lo duhdawt tuk” titu cu ziangtluk zangfakza so asi ding?\nThutak theihnak, theihnak dik, vanlam ihsin a ra mi cun milai zalennak a pek sawn asi. Sual sal ihsin zalennak mi a pek sawn asi. Cui zalennak cu thlarau zalennak, sual le satan sal ihsin zalennak asi ih sual tuah loin um theinak le Pathian duhzawng tuah thei nak zalennak sawn asi. Khrih ah unau pumkhat duhdawtnakin pehtlaihnak a luansuah nak zalennak asi. Cui Thutak sung ihsin Pathian Thlarau A phuang suak aw sawn ih Pathian ih mizia cu thutak sung ihsin zumtu pawl nun sungah a phuang suak aw sawn asi. Satan bumnak theihnak dik lo cun milai porh awknak, midang huatnak, zohniam nak, mah le mah khaisawn awknak, lungrual lonak, tthentthek awknak, lamtang tuah awknak, milai cawisawn awknak, tvp, a suahter tikah satan mizia phuan suah awknak asi. Pathian thutak cun Khrih dungthluntu pawl a tthentthek loih Thlarau pakhatin Khrih ih ruangpi sugnah Baptisma a pek sawn asi. Tangdornak, pumkhat sinak, tumtah le duhmi hmunkhat nak, duhdawtnak a hringsuak sawn asi. Cuticun tisa le thlarau cu a thleidang ih milai sunglam nunah thlarau le tisa cu an do aw ringring. Thlarau Thianghlim hnatuannak in tisa thinlung cu satan hmanrua asi vekin zumtu nunah nitin thihter, khross ah khenbet sawn in a um. Cutin vanlam Thutak theihnak in tisa, leitlun le satan cu neh in a um sawn ih Khrih ah zumtu unau pawl cu pumkhat, taksa peng zawmpi, pumkhat nun a suahter sawn asi. Ziangah tile Khrih ah zumtu zapi ten sankhuk in Pathian insang ah unau kutza kai in a nung tlang dingmi kan si. Vanlam ihsin a ra mi Thutak theihnak dik cun Khrih ah unau duhdawtnak, pumkhat sinak, unau tlaihsannak, lungkhat ten Pathian riannak a hringsuak sawn asi.\nDuhdawtnak: “Pathian cu duhdawtnak asi.” Pathian ih duhdawtnak, keimah iduhdawtnak, ka theih vivo tikah, keimah le zumtu unau karlak ah ri-kham ummi hnakin Pathian ih duhdawtnak cu a tum in a thuksawn asi ti ifiang ter. “A unau a duhdaw lo tu cu Pathian a thei lo asi” ti ah ngan asi. A thianghlim Pathian hman in a duhdawt ih a ngaidam zomi, kumkhua vancung ramah umpi dingin “fahniang” tiah A kawh mi pawl sawisel relsia thangsiatu ka si pang ahcun Pathian ih umnak vanramah hmun ka nei lo ti ka thei aw. A thianghlim Pathian hman in a ngaidam ih A pomrem zomi sawisel relsia thangsiattu, duhdawt thei lo tu ka si ahcun ziangtluk ningzakza saw ka si? Thing kross parah thihnak tiang tuarttu Bawi Zesu rori in a ngaidam zomi ngaidam thei lo tu ka si ahcun ka sungah Khrih ih Thlarau a nung lo ti ka fiang aw aw. Pa Pathian ih duhdawtnak, Khrih sungah, Thlarau Thianghlim in ifianter tikah ka sung ihsin Pai duhdawtnak cu a luangliam sawn mi asi. Keimah tisa ih duhdawtnak cun kei le keimah cu thupi bik ah retin ka insang, sungkhat, hrin, khua le ram, miphun, kawhhran pawlkom, “ka” ihsina thawk mi alwng ka duhdawt thei. Asinan, ka lei tisa cu khross ah khenbet, thihter asi hnu ahcun Pathian in A duhdawtmi pohpoh duhdawt in “A” ihsin a thawkmi duhdawtnak sawn cu ka sungah a nung sawn asi. Pa’I duhdawtnak cun Khrih ah zumtu unau zapi ten pumkhat lungkhat pu ah in sersiamthar sal ih Khrih ih lungput cu kan sungah a nunter sawn mi asi.\nNgaidamnak: Pathian in keimai sualnak hman ingaidam asi ahcun midang sualnak cu a ngaidam tuk ding ti ka zum. Keimah tluk mi sual hman ingaidam asi ahcun ka kiangkap ah mit in ka hmuh thei mi Khrih ah zumtu unau pawl mawhnak ka ngaidam lo ahcun ka hngawngrek in hellram ah nam thlak ding ka si ti ka thei. Pathian ih sual ngaidamnak tep zo tu nunpi tu cun a parah ziangvek mawhnak neitu, unau pawl mawhnak sualnak pawl khal a ngaidam thei ih an nun rem awknak ding ah nunsimnak siar lo, huatnak, dodalnak hrimrhim a sunglamah a nunpi lo asi. Pathian mizia cu a sungah Thlarau Thianghlim in a nunter tikah ngaidamnak, duhdawtnak in a khat sawn asi.\nMi zokhal a unau a hua ih a dodal rero tu cu a thlarau raal zo asi ti a thei loih a raal pa ih hmanrua ah a cang asi. Mi zokhal Pathian ka duhdawt tisi Pathian in Amai hmuihmel kengin A sersiam mi A duhdawt tukih A Fapa thisen in A tlen mi milai duhdawt thei lo tu cu bum in a um tinak asi. Mibum tu, thuphan hmuahhmuah ih pa cu satan asi fawn.\nKhaikhawm: Chin mi Khrihfa unau pawl pumkhat nun in Khrih ih duhdawtnak sungah nuntlang thei lo nak a um lo. Cutin titikah Khrihfa ka si ti pohpoh vanram an kai theh ding, piangthar theh an si ti nak asi hrimhrim loih kawhhran cu leitlun ah a umsung cu buhtak le buhlem an um tlang ringring ding ti thei cingin Pai duhdawtnak in Khrih ah Thlarau Thianghlim ih tihnim mi pawl Khrih ih taksa peng zawm zumtu unau zapi ten pumkhat lungkhat pu in Pathian rian tlang ding kan si timi hi Bible in in zirh mi Pathian hmin kan sunlawih thei nak le kan miphun tuahtthatnak hrang hrangah lamzin asi. Milai hmuhdan pomdan ruangah danglam nak hnakin Bible in zumnak thupom tlangpi in zirh mi thuhrampi (basic principles) kan zumnak le nunpi dan a bang aw theh ih pumkhat kan sinak a lang asi. Chin mi Khrihfa pawl cu zumnak ah le miphun ah Khrih ah pumkhat kan asi. Pathian hmin thangthat si ko sheh!


Fala le Tlangval, Nupi le Pasal |henawknak ( 1 ) - Chinland Today Media\nOctober 18, 2013 1:29 am·0 comments\nMipa amah te lawng um duhlotu Pathian cun Mipa hrangah Nunau a sersiam. Mipa le Nunau hmunkhat ih lengtlang ding hi Pathian rak remruah ciami a si. Nupi le Pasal neihawk ding cun “Duhawk Hmaisa” a \_ul \_heu. Fala le tlangval zate in, duhdawtnak nei lo zohman kan um lo ding. Duhdawtnak kan neihmi ih a hmuh ngahmi Nu / Pa cu, midang hrangah ziangvek a va si lo hmanah, kan hrangah cun kan “Duhbikmi” a si.\nFala le Tlangval \_henaw hi tamzet theih ding an um. Duhdawtaw vek ih lang si, \_hen aw sal \_heu an um. Cun, Nupi pasal khal ah, reizet maw reilote maw nei aw zo ih \_hen aw tamzet theih ding an um. Minung kan si ih, zohman famkim kan um lo. Fala le Tlangval, Nupi le Pasal \_henawknak suahtertu hi tamzet a um ding ka zum. Cumi lak ah, \_henawknak suahtertu ih ka hmuhmi tarlang ka duh. Cumi cu a \_ha lo mi pawl an si ding ih, hrial khal kan tum ding.\nThuthup Umnak Hmunah Thungaiin Hmun A Co Lo\n1. Thuthup Neih Ruangah.\nFala Le Tlangval : Fala le Tlangval karlak ah, um tengteng dingmi cu, “Pakhat le pakhat theihfiang awk” hi a si. Fala ih duhmi, huatmi le sinak pawl cu tlangval in a theihsak tengteng ding. Cuvekin, Fala khalin a tlangval cu a theithiam ve ding. Cuti ih theihthiamawknak karlak ih a um a si ahcun, nuam le lungawi zetin Duhdawtnak hmuanpi sungah lentlang a theih ringring.\nVoi tampi cu Fala le Tlangval karlak ah “Thuthup” hi a um thei tuk. Tlangval / Fala hnen ih sim ding rori mi, Tlangval / Fala ih theih dingmi le ruahawk theh dingmi khal sim aw lo, ruah aw lo ih um a theih \_heu. Cumi cun khat le khat karlak ah “Nelawklonak” a suahter theu. Nelawk lo vivo cun pehtlaihawknak a tha nawn lo ih, a hlatnak ih um vivo lawng hmabak a si thlang.\nCuruangah, Fala le Tlangval kan zaten, tu ih kan duhmi hi kan Pasal / Nupi ding ih kan duh ngaingai ih, an hnen ah thuthup zianghman um lo in, tlangzet ih kan komawk hi a thupi zet. Thuthup nei phah ringring ih na Fala / Tlangval na kom a si ahcun, nuam takin thu na relpi thei lo ding. Na mithmai a tha thei lo ding ih, cucun, rah tha lo a suahpi vivo ding. Curuangah, Fala le Tlangval karlak ah, Thuthup hi UM LO sehla \_henawknak khal hi a suak mal zet ding.\nNupi Le Pasal : Nupa si hnu khal ah, Nupi in pasal hnen ah ziangkim sim duh lo, thupmi nei ringring tivek, Mipa khal in Nupi hnenah ziangkim sim lo, thupmi nei ringring ih um a thei. Cuvek ih umnak innsang ahcun nawmnak ngaingai a um thei lo ding. Nupi le Pasal cu taksa pumkhat an si zo ruangah, ziangvek khal sim aw, theihter aw le thu ronaw ding an si.\nThuthup a umnak hmun ah thungai in hmun a co dah lo. Thuthup sim duhlo ruangah a hel zawngin, ziang si maw rel ciamco a \_ul. Cumi cun bumnak a hringsuak ih, a rahsuah cu Nupa \_henawknak a suahpi \_heu. Curuangah, Nupi / Pasal nei zo khalin, mai Nupi / Pasal parah thuthup nei lo in, ong aw le tlang tak ih pehtlaihaw ringring a si ahcun, \_henawknak hi a suak tampi lo ding.


Biaknak le vengsung - Hre Mang\nBiaknak le vengsung\nSakhua le vengsung\n(Regliion and society)\nOct. 18, ‘05\nLairam Khristian sakhuanak a ra suak pek hnakin kum 100 a rei hnu ahcun kanmah laimi lak ihsin Bible zirsang le theihnak kau siseh sakhuanak lam hnatuan/rawngbawl khal kan tam vivo tikah ruahnak, zumnak, kaihhruai awknak a phunphun a suak vivo ih a thatnak le uan awknak ding tampi a um rualrualin atu hnakin rualrem deuh le hmasawn deuh in senpi feh tlang theinak ding hrangah remtul, tuahthattul, le zir ding khal khatlamah a um ve. Cuticun sakhuanak lam kan thansoh rualrualin leitlun milai sinak lam le vengsung thansohnak lam khalah rualten hmasawnnak lam tha kan pe vivo thei ding ti ruahnak a um. Cumi pawl lakah fimkhur tul tete malte vun tarlang hnik sehla.\nKhristian sakhuanakah hma a sawn zetzo ramdang pawl thawn tahthim asile lairam sungah zirhnak fehsual le do-kalh awknak a um lo ti theih ding tlukin a malzetin a lang. Mi hrekkhatin Pawmzau (liberal) le Piangthar pawl (Evangelical) ti’n phek hmuh in a hmu le a sim an um men thei nan kan ram sungah leitlun ramdang mi pawlin pawmzau (liberal) zirhnak a timi tlukin a fehmi an um lo tluk asi ti sehla a dik lo hmanah thudik thawn a hla aw lem lo ding tiah kan sim thei ding. Leitlun pawmzau pawl zirhnak lakah Bible thawn a kalhki aw mi (Evangilical hmuhdan in) pawl hrekhat, Bible a sual thei, Pathian thawkkhum asilo, leiltun sakhua hmuahhmuah in lamzin dangdangin Pathian an hawlih an biakmi Pathian cu pakhat si in an thlennak ding tumtah tawpnak cu a bang aw (Khristian lo pawl, Jesu a zum lo tu pawl khal vanram an kai ding) timi zirhnak pawl hi Bible tlawng hrekkhatah ca zirnakah an an zirh awk hmanah a takin a zumtu le a fehpi tu an um lo tuk asi kan ti le kan sual ding ka zum lo. Asinan, Pawmzau (Liberal) pawl Bible theihdan le fehpi dan thu nepnawi, Bible in a sim vekin vanram kainak ding dal lo cin neuhneuh cu tampi a um ko ding.\nCun khatlamah, Piangthar (evangelical) ti aw pawl lakah zirhnak funfe ruangah siloin kawhhran pawlkom kaihhruai awknak ruangah thenthek awknak a suak culci. Kawhhran pawl thenthek awknak hin hmun hrekkhat ahcun vengsung rem awk lonak a suak ter theu ih khuahlan pupa san, zu le sa ei le in in an rak um lai hnak hmanih duh-um lo zetzet milai pehtlaih awknak le rem awk lo nak a um mi hmuh tikah a pawi zet. Cun, Piangthar ti aw pawl lakah la-hran aw tuk (separatist) thinlung put nei maltete an um in a lang. Cu pawl cun anmai kawhhran zumnak lamzin a zawh lo tu hmuahhmuah cu lamzin sual zawh, fehsual tlukin an hmu. Cuvek cu leitlun khristian sakhua nei tu pawl lakah hmun tampi ah hmuh ding an um. Asinan, lairamah, Evangelical kawhhran ti aw pawl an dingsuaknak a rei vivo tikah tampi an theihnak, hmuhnak le tonmi a tamin a kau vivo tikah a hram thawk hnakin thatlam an pan vivo in a lang. Piangthar kawhhran ti aw pawl lakah kawhhran thenthek awknak tete kan zoh asile Pathian thuken bul (main doctrine) bang awk lo nak hnakin kawhhran kaihruai awknak thu ruangah thenthek awknak a suak tam bikin a lang.\nPiangthar (Evangilical) zumtu ti aw pawlin an tlaksam zetmi pakhat cu vengsung (society) hmasawnnak lam tuanvo an neihmi an tlahthlam zetin a lang. Sakhuanak lamah khurbing tukin an feh pang maw ti ding khawpin hmun hrekhat ahcun milai nunphung le nuntu khawsak nakah thlahthlam theih lo mi thil tampi an ngaihthah zetin a lang. Sakhua le biaknak hi a tha in a thangso asile miphun khal an thangso vekin biaknak lam hnatuan tu le an sungtel pawlin milai thansohnak le leitlun milai hmasawnnak lam an tlahthlam asile sakhuanak lamah kan thangso zet vekin kan lang laiah leitlun milai sinak lamah dung kan rak tawlh rianri thei. Pakhat lungawi um zetmi cu kan calai thu ah kan sakhua kaihruaitu le zirhtu pawl hi hma hruaitu can cangin an zuam zetmi hi asi. Cuvek thotho in kan ram ukawknak a that lo laifangah biaknak hi a zalen bikmi milai pawlkom awknak (civil society) asi vekin hmasawnnak tampi an tuah thei mi a um. Thuthimnakah, ramsung thansohnak, vengsung thatsohnak, fimthiamnak, damnak le hrilselnak lam a phunphunah an tuah thei mi tampi a um tlukin pawimawh le thupi, a lotheihlo in an tuah ding hrimhrim ah an ruat lem loin a lang. Cuvek lamah cun Piangthar kawhhran ti aw pawl hnakin liberal kawhhran an rak ti theu mi pawl an cak sawn in an tuan tha sawn in a lang.\nThimnakah kan sim asile mirang (western) ram pawlah cazirnak phunhrek tlawng ihsin phunsang tlawng tiang a rak din hmaisa tu pawl hi khristian sakhua hruai tu pawl an rak si. Cun, tulai san khalah leitlun hmuntinah farah harsa bawmbawinak, pawimawh cakkhawi bawmbawi awknak, rawl ei ding nei lo, hnatuan nei lo, theihnak tlamsam tu pawl, le nitin nuntu khawsaknak a nei mi pawl bawibawi nak lamah nasa ten hna an tuan mi hmuh tikah kannih lairam khristian pawl hin milai nuntu khawsaknak (social and humanitarian) lamah kan tuanvo kan ngaihthah, daithlan zetin a lang. Cucu kan theihnak, neihnak, le dinhmun in a tlin hrih lo ruang khalah asi in a langih zohman mawhsiat theih cu a si hrih lo. Cun khatlamah, sakhua lam hruaitu pawlin hivek lamah nasaten tha an pe ih an zuam asi ahcun leitlun ram dangdang ihsin sumpai bawmnak khal a um thei mi tampi a um tikah kan hmuh theih mi kan cantha (opportunity) kan hmang thiam lo, hmang lo tla ah a cang riangri.\nCun mailai thinlungput (moral), nuntu ziaza kaihruai awknak lam kan zoh asile khristian sakhuanak hin vengsung milai zate cu sim lo, kawhhran member sung hmanah kaihhrem awknak a tlasam sinsin, asilole a malzetin a lang. Khuahlan san laiah rukru le thuphanper lo dingin le thilsual tuah lo dingin vengsung lal le tlangsuak pawl kaihruai nak in siseh mipi pawl siathatheihnak (collective consince) in siseh a rak kaihrem ih mi zo khal thilsual, le thilthalo tuah cu a tih in an rak tih, ningzakza ah an rak ruat. Thuphan per hmang, mi bum hmang, mihur, rukruk hmang, le nuncan ziaza tha lo pawl cu tlangin (khua uktu pawlin) hrem a rak si hlei ah vengsung senpi lakah ningzakza ngaingai a rak si tikah thiltha lo le thilsual tuah tla tulai khistian san hnakin a mal sawn ding ti theih tlukin uk awknak le kaihhruai awknak a rak thatsawnnak tampi a um. Tusanah kumpi uknak tlaksam ruangah siseh vengsung kaihruai awknak a siat ruangah siseh sakhuanak in a kaihrem thei nawn lo ruangah siseh vengsung milai pawl lakah mi tampi cun thilsual, thilthalo tuah dingin siseh thuphan per le bum aw lo dingin siseh hur khuang lo dingin le nungcang ziaza tha lo nunpi lo dingin siseh thlahrun awknak a mal sinsin in a lang. Cucu milai kan thangso ruangah a si ding hrimrhim asi titu kan um khal asile ziangmawcin cu a dik ve ko ding nan tuanvo nei tu pawlin tuah dingzat le tuah thei zat an tuah lo ruangah ziangmawcin cu asi ve thotho in a lang.\nMiphun pakhatin pursum leilawnnak lam a tlaksam hnakin nunphung le nuntu mizia ah a tlaksam tikah tih a nungsawm vekin kan ram le miphun tuah tha ding le tungding dingah khristian sakhua hruai tu pawl hi an thu pi ngaingai ih anmah lo cun tui kan ram ukawknak hnuai ah senpi vangtlang tuah thei mi a mal ngaingai. Ram a tumsuk ih kan zaten kan ril a rawng theh ih mai pumpuar nak cio a thupi bikah kan ret cio tikah zokhal mawhsiat awk theih cu asi lo nan kan ram in a tul zetmi hi sim lo le rel lo theih khal asi lo ti thu asi.\nA tuvek dinhmun laiah Isreal pawlin sal an tan lai vekin kan sakhuanak hruai tu pawl hi kan ram le miphun tungding dingin tangrual ten hma la thei hai sehla a tu hnakin an tuah thei mi tampi a um fawn. Zirh awknak lamah a tlangpi thu in kan ramsungah thihnak khawpin a dodal aw dingin le a hla aw an um lo vekin thu neuhneuh, kawhhran kaihuai awk dan le thu lak dan dang awk ruangah sa-le-ral vekin hmu aw loin ziangha kan tuah tlang thei mi a um timi sawn hmaiton in fehpi in fehtlang thei zuam vivo cio hai sehla duhthu a sam zet ding. Cun fimthiamnak lam khalah Bible zirnak lam ihsin theihnak kau a neih phah khal mi tampi an um vekin ram le miphun thansohnak ding hrangah hmanrua tha le hnatuan thei a tam bik khal an si in a lang. Kawhhran a tum le a te ti um loin Piangthar pawl e tharlo pawl e ti um loin Khrih ah unau pumkhat kan si ti theihhngilh loten senpi vangtlang hrangah tuah tlang thei mi le thuruat khawm thei mi tuantlang vialvo in thiltha theih mi hlawm aw derhdo thei vivo hai sehla atu hnakin hmailamah ruahsan ding tam sinsin kan nei ding ti cu zohman a el kan um fawn lo ding.\nMai pawl, mai lamtang ti um lo, laimi cu ka mi, laimi cu ka pawl, laimi cu ka miphun ti thinlung kengin lai nunphung cu ka nunphung, laica cu ka ca, lai rawl cu ka rawl, lai miphun thansohnak cu ka thansohnak, laimi thatnak cu ka thatnak, laimi tahnak cu ka tahnak, laimi natnak cu ka natnak, laimi riahsiatnak cu ka riahsiatnak, laimi tumsuknak cu ka tumsuknak, laimi tuanvo cu ka tuanvo, laimi Pathian cu ka Pathian, laimi cu Pathian duhmi, Pathian duhmi cu ka duh mi, Laimi thansohnak cu Pathian duhmi, ti ah zapi ten duhdawtnak thawn tangrualin hma la tlang vialvo thei cio sehla ziangtluk in ruahsannak thawn kan khat dingih kan Pathian a lung a awi ding timi cu zumtu zaten thinlungah rinhleh ding a um ding ka zum lo.


Hngak - Chinland Today Media\nNovember 7, 2008 8:58 am·0 comments\nMaw Bawipa, atu ah in bawm aw. – Saam 70:1\n– Ezekiel 28-30\n– Thufim 14:12-24\n“Maw Bawipa, atu ah i bawm aw,” ti’n Saam cangantu David in thla a cam (Saam 70:1). David vek kan si, hngak kan paih lo. Bank ih paisa suahnak ah artlang dingih hngah kan paih lo. Mawttaw ding reituk le rawl dawr ih hngak rero khal kan paih lo.\nCu hnakih a harsami hngak ttulmi tampi a um. Fa nei thei lo nupa la pawl in nau neih ding an hngak; innsang nei lo fala tlangval pawl in innsang neih ding an hngak; thawngtla pawl in thawnginn ihsin suah ding an hngak; nupi le pasal in awka neem te an hngak, minaa in siibawi ih zingbolh le tuamhlawm an hngak.\nKan hngakmi thil dang hmuahhmuah hnakin kan hngak rero mi Pathian ih tuah lai dingmi a thupi sawn. Ngah harzetmi thlaraulam tthatnak, nunneemnak, thinsaunak pawl cu kan hngaklai ah kan sungah um thei dingin Pathian in a ttuan rero. A thupi sinsin hrih mi cu Pathian lawng rinsan ringring dingah A hnenih tthum awk ding hi a si. “Amai’ sungah lungawi in thin nuam uh” a ti (c.4).\nF.B Meyer in, “Pathian ih cangvaih daan a tlai ttheu hi ziang hrangah si pei? Milai thinlung fimter ding le tuah tthat ding hi Pathian ih thuthup a si. Kan thlarau tundinnak ah hih thil pawl hmuahhmuah cu helhkamzet ih kan hngahnak thawn pehpar awmi an si. Kan thlarau nun a thupitnak a si.”\nThindai te’n cawl aw, ka fa, keimah Pathian ka si thei aw,\nThinsau te’n hngak aw, na lamzin zawhmi ka thei;\nTtih hlah, phaang hlah, tlan hlah, relh tum hlah,\nNa ruahsannak le thazaang cu keimah ka si, na kiang in ka lo hngak.\nPathian in kan thlarau thacakter dingin kan thin saunak a pharh.\nA daimi thluak\nMidang Relsiat Lonak Hmun


DINTHAR SAL TULMI - Hre Mang\nDINTHAR SAL TULMI\nDINTHAR SAL TUL MI\nSanthar minung pawl hma kan sawn rero; hma kan sawn, kan thansohnak lakah a thupibik cu kan zumnak, lungput lam thansohnak asi. Sumpai, theihnak, leitlun thilah thansohnak cun zumnak, lungput thansohnak tel lo cun hlohnak lamzin asi. Tuihlan kum 100 ah laimi pawl cu nithlaknak lam milai pawl (westerners) pawl ih tuihlan kum 1000 reizo dinhmun ah kan ding. Kum 100 sungah miphun dang pawlin kum 1000 rei an rak fehpimi thuanthu cu laimi pawlin kan thleng zo. Culai lakah kilkip in khaikhawm le thandan dik in kan thansoh ding hi a thupi tuk. Culole, taksa kimlo thawn tahhtim asile lu lawng thangih taksa dang thanglo (theihnak lawng thangih nun tello), pum lawng tum ih taksa dang thanglo (lennak lawng ne ih nuncan ziaza sia), tvp zohmaawi lo zetin kan thuanthu hi neta tesinfa pawl hnenah tanta tla a si pang thei. Cuvruangah a hnuailam pawl hi ruahnak tipungtu ah ngan asi.\nMidang mawhsiattu siloin lamhmutu\nVoikhat cu sava in khawte insang pakhat te ih arpisur a lak, a thiarhloh ih an hmunawn lo. Intek pa cu a tho ih khaw inn hnenah a vak vivo, sava sualzia cu a aupi, ziangtluk sava thatlo zia cu intin asim vivo. A neta zanah sava in an arcang a lak sak lala. A tuah kel in a tuah thotho, inn tinah a vak ih sava siatvatnak a sim vivo. (ttnk)\nFalam tonghmangtu pawl hi 100% khrihfa kan ti thei. Pathian nung zumtu kan si. Kanmah pulpak, insang, khua le ram, miphun, pengsungah a thlengmi, a cangmi parah midang mawhsiatnak kan ban a cu, kanmai thuanthu cu kanmai liangparah suangin ke kan kar a cu. Midang mawhsiatnak in siatnak dang a thleng dingmi a kham lo lawng si loin kan telefa pawl lungput a siatsuah theh.\nFalam khawlipi a rawp duahdo mi hrangah Kawl le pengdangmi zohman mawhsiat ding kan nei lo, kanmah Falam milesa pawl tuanvo liolio asi.\nMi pakhat lungawiter dingin Pathian in midang pakhat hman a sersiam lo. Mi pakhatih lungawinak ding cu amah lawngin tuanvo a nei. Bulpak nun, insang, venghnen, khua le ram, miphun thuanthu liangparah suangin Pathian zumtu kan sinak langter a cu tuk zo. Midang mawhsiatnak bansan uhsi. Media, news lamah hnatuantu siar lo cun tefa vangnau thinlung siattertu tongkam, tokhawmnak, insang tappi kawm, mibur umkhawmnak le tlang cabawm ah siseh tawp thlang uhsi.\nCuhnakin kan theihnak fimnak cu midang lamzin hmuhtu ah hmang sawn uhsi.\nHnuk thlatu hnakin tungdingtu\nAmerica ramah social sceitntist pawl in an hliakhlai nak vek asile kawhhran sungtel pawl lakah zakhat ah pahra (10%) pawl hi cu kawhhran hnuk thlatu, thusia phurtu (satan postman) an si” an si ih zakhat ah pahra (10%) cu intek vek rori in a taunt, theitawk suah in kawhhran thansohnak hrang a taunt an si. Cun zakhat ah sawmriat (80%) mipi, thlihrannaknakah a fehtu, ziangruat mumal lo an si an ti.\nDr. Vum Son in a rak sim theu mi cu “Nannih Falam pawl cu hruaitu tha nan neih zik asile nanmah in a ke in nan hnuk thla cingcing si” arak ti dah.\nKan duhlomi, thuhrum hmangin Pathian in inpek dah lo. Hruaitu tha nei dingin mipi in duhnak kan neih a tul. Aman khung zetmi hruaitu tha neih kan duh asi ahcunaman khung zetmi kan pek zuam a tul. Mankhung zetmi thiltha ngah dingin alak in zianghman ngah a theih lo. Cuvek thotho in hruaitu tha cu kan camriam rero dingah Pathian in inpek dah lo ding.\nLeitlun miphun hmuahhmuah kan zoh asile miphun pitling pawlin an hrauitu, siangpahrang, president, hruaitu pawl hrangah sum le pai, nunnak thap in siseh a phunphun in anmah hruaitu dung an thlun, an upat, sunlawihnak an pe, sumpai an pe! Kannih teh hruaitu tha hrangah sumpai, neihnak, nunnak ziangzat kan p eve?\nCun khatlamah, Kaiin cu that tahrat in Absolom cawimawi ciamco khal umze nei lo asi. Cuhnakin Pathian in in pekmi hruaitu cu David vekin a thluksiat can hmanah sawmdawltu, tungdingtu kan si ding sawn asi.\nZovek milai khal an sile kanmai miphun, kan peng milesa, kanmah lakah hruaitu kan neih mi cu tungding, sawmdawl dingin an tulmi sumpai, thazang, thlacamsak, hmanrua, bungrua, canpual tha pawl khal mipi pawlin kan pek hrimhrim tul mi asi.\nZumnak nun thuken tlamtling\nFalam tonghmang pawl hi zumnak lamah piangthar aw ter zet kan si. Kan zumnak thuken, Bible in a zirhmi kan zohsal a cu. Bible in milai nun thurampi in zirhmi panga kan nunpi a cu tuk zo. Bible in milai nun thuken in zirhmi pawl tla cu 1) Pathian thawn bulpak pehzawmnak, 2) Mahlemah uk aw aw in Thlarau Thianghlim luahkhat, ukmi nun, 3) Insang le midang thawn pehzawm awknak, 4) Society le kumpi cozah thawn pehtlaih nak, le 5) sersiammi ziangkim parah pehtlaih le tuanvo, pawl tla an si. Himi lakah a pakhatnak lawng hi thupibik ah ret tahratin a dang pawl kan thlau thlak theh in a lang. Kan zumnak thurin, Bible in in zirhmi hi a kilkip in nunpi ding kan cu tuk zo. Khrihfa kan sinak kum 100 kan kim zo.\nBang awklonak upat le hman thangkai thiam\nMi tampi in Falam khawlipi a nuam hleice an rak tinak thu pakhat cu bang awk lonak lawm thiamnak hi asi. Falam khawsungah miphun dangdang umkhawm tikah zohman namthlak mi nautatmi le thleidannak um loten zalen zet le rualran zetin an rak nung tlang. Cucu zumtu pawl nuntu khawsak dan, Bible in in zirhmi, santhar minung pehtlaih nak, ramkhelhnak lam khalin an ngai pawimawh bikmi pakhat asi. Falam peng sungah hrin tete, Falam peng sungsuak hrin asilo mi, hrindang a ummi pawl siseh, biaknak le ramkhelh thu ah ruahdan bang aw lo , pawlkom dangdang siseh senpi vangtlang thinlung hmunkhat ten pawlkom, pehtlaih awk le tundin sawmdawl awkdan kan nunpi ding a cu tuk zo.\nRam dinsalnak (societal restoration)\nKan Laimi thuanthu kan zoh asile tuisan minung pawl cu zirnak, lennak, nuntu khawsak lamzin dangdang ah kan pupa pawl hnakin kan thangso nan lungput, miphun, khua le ram parah kan nuntu khawsak, milai pehtlaih awknak lamah kan tlakniamnak tampi a um. Kan pupa pawl cu miphun dang ih bawm lo in anmah te khua le ram an rak kilhim, senpi vangtlang an rak sawmdawl, an cawm, an kilhim, an thansohter, upa tihzahnak, nunmawi thawn, paraltha, pa taimai, mai ruahsuah lomi ei duh lo, miphun rinsantlak zet an rak si. Khrihfa kan sinak um 100 a kim hnu ah dingfelnak a tlaniam sinsin, khat le khat upat awknak, hruaitu upat tihzahnak, ram le miphun hrang tuanvo laknak, farah zawnzai harsa bawmbawinak, tvp, thatnak lam kan tlasam sinsin. Mibur umkhawm, miphun pakhat sinak hrangah a tulmi pawl kan tlasam sinsin. Kan society a hram in siatsuah, phawngsak mi vek kan si zo. Kan Laimi society tharthawh in ahram ihsin tuahthatsal a cu tuk zo.\nThansohnak hrang thupi zet thil pahnih:\ni) Hruaitu tha ziangtluk kan dinpi,\nMiphun mibur pakhat ziangtluk a thangso cak timi cu an hruaitu ziangtluk a fim, a lian, a fel, a tha, a cak, tvp, bulpak thatnak hnakin mipi pawlin ziangtluk an dinpi, ziangvek tiang an hruaitu hrangah an pek awknak, an neihmi, sumsaw, bungrua, thazang, le nunnak tiang pek in ziangtluk an miphun hruaitu an dinpi timi parah a hngat aw sawn mi asi. Hruaitu hnen ihsin ziang ka ngah ding tiah kutdawh lungput si loin kan miphun hruaitu hrangah ziang ka tuahsak ding, timi lungput thawn thinlung hmunkhat in dintlang, dinpi, dunglehmai ketleforh ah dinpi asi tikah hruaitu in raltha zet le dingzetin thiltha lamzin dikah mipi, ram le kumpi pawlkom uk awknak khal hruai theih asi.\nii) ii) kan mifimthiam neih mi ziangtluk canpualtha sangka kan onsak ih an thu kan ngai.\nA pahnih nakah a thupi zetmi cu santhar fimsan, leitlun killi pehtlaih awksan asi vekin santhar fimthiamnak a phunphun thawn leitlun killi ah miphun dang thawn tlan zuam awknak san ah kan miphun tungding cawisang in kan miphun Pathian ih tuanvo pekmi tuansuak thei dingin Pathian in in pekmi kan mifim mithiam pawlih fimthiamnak hmangsuak thei dingin senpi vangtlang thatnak hmasawnnak thiltha tuahnak hrangah ziangtluk sangka kan ong, an hnen ihsin zir duhnak lungput thawn ziangtluk kan zir, an thu kan thlun ih an fimnak in in kaihhruainak ah ziangtluk kan hgat aw timi parah an thansoh ding zat tampi a thum awaw asi.\nLeitlun santiluang ih zirin ramsugn ramleng ah, ziangvek hnatuan in ziangvek dinhmun, nunnawm harsat kan tawn can khalah kan miphun Pathian cawimawitu, Khrih hmuihmel langtertu, kan miphun Pathian ih lalram karhzai tertu si thei dingin kan Laimi society cu a hrampi ihsin dintharsal a cu.


Kap-awk Colhding Lungkimnak November Thla Ah A Cang Theilo - Chinland Today Media\nKap-awk Colhding Lungkimnak November Thla Ah A Cang Theilo\nNovember 5, 2013 9:59 am·0 comments\nNovember thla ih tuahding President U Thein Sein Cozah ih ruahsanmi Rampumhuap Kap-awknak colhding sign htoo dingmi cu a cang thei nawnlo ti thu November 4 ni ah Kachin State Khawpi Myintkyina ih tuahmi Cozah remdaihnak tuahsuakding group le Taiyinta hriamhrei kai group 16 ih a hmaisabik Remdaihding relkhawmnak ihsin theih a si.\n“November thla ah kapawknak colh ding cu a sure tuk lo tin sim theih a si. Ziangruang ah tile Kan reltlang dingmi pawl a cem hrihlo khal a tel. Kanmah lam inkhal Kap-awk colhding pehpar in policy a thar cu Taiyinta pawl kan sim a ttul. Cun Taiyinta lam ihsin an theh lutmi Tlang lungkimnak an neimicu relkhawm ding thu pawl khal a um tin Ralkap hotubik ih special aana a pekmi Duh Bogyokegyi Myint Soe in Irrawaddy ah a sim.\nMyintkyina relkhawmnak hmaisabik ni ttheh ah taiyinta pawl ih kap-awknak colhding pehpar in Tlang Policy lungkimnak cu Cozah lam ah thehlut a si ih Cozah lam ihsin Nainganyee relkhawmnak tuah hlan ah kap-awknak colh ding thu rel hmaisa a si ih Taiyinta Tlang policy lungkimkhawmnak ih tel cafang hrekkhat cu thleng ding ah dil a si thu theih a si.\n” An mah inrem fialmi ah Federal Pyihtaungsuh Tatmadaw din ding timi cu Pyihtaungsuh Tatmadaw yeeya tin thleng ding an ti. A tulaitak ahcun himi par ah kanmah lamcun remdingin kan sim thei hrih lo” ti ah Nation Wide Cease-Fire Coordination Team (NCCT) ihsin U Han Ta in a sim.\nCuhlei ah Cozah lam ihsin Laiza ih an thehlutmi kap-awk colhding thawn a pehpar mi policy catlang silo in a thar an nganmi Polucy catlang cu an thehlut sal.\nTuini relkhawmnak thok a si hlan ah Ralkap hotubik Bogyoke Hmuugyi Min Aung Hlaing cun Taiyinta hruitu pawl cu Rampumhuap kap-awk colhnak ah Kan ttuanvo thupi pathum le “Democracy daan vekin” 2008 kum daan hrampi vekih thlunding le ttuan ding ah a dil.\nRalkap pawl ih lungput cu Ralkap hotubik aiawhin Nesat-yeeya Pyihtaungsuh Wunkyi Duh Bogyokegyi Tet Nai Win in a sim ih thu hrampi policy 6 a tel. Cupawl cu 1. Remdaihnak ngahding a tak ih duhnak um ding, 2. lungkimtlangnak pawl ah tiamkammi hnget ding. 3. Ramdaihding lungkimtlangnak pawl parin hlawknak la lo ding, 4. Kiangkap um mipi par ah thilrit si tir lo ding, 5. Rampi Cozah ih suahmi a umcia daan pawl cu famkim zet ih thlun ding.6. Kan Ttuanvo thupi pathum le Democracy daan vekin 2008 daan hrampi vekih thlun ih ttuan ding pawl a si.\nPresident inle thu thlangpi policy 4 ( November thla thusimnak ah tel) cu relkhawmnak ah a thehlut ih Cozah lam ihsin thu tlangpi policy 4 le Ralkap hotu ih thu tlangpi policy 6 thawn zatekom policy 10 an theh lut. Si khal sehla Taiyinta a tam sawn in President ih policy thu tlangpi policy cu Taiyinta pawl ih kan dilmi pawl thawn a naih aw a bang ih Ralkap Hotu ih policy cu tampi a hlat-aw tin Taiyinta palai pawl in an sim\n“2008 daan hrampi ahcun kan duhmi kan ngahlo ding tiah kan pom. Himi par in relding a si ko” ti ah U Han Ta cun a sim ih RCSS Shan pawl ihsin Colonel Sai Hla khal cun ” Remdaihnak tuahding timicu Aamahkhaan petu daan hrampi a um ttul. 2008 daan hrampi cu Rampi remdaihnak hrang a tak in a cangsuak tir thei maw ticu Mipi zate theih a si” ti in a sim.\n“2008 daan hrampi vekin thlun uh ticu a si deuh lo. A tu kan simmi Nainganyee Problem tifel nak ah dawnkhamtu a si ding tiah phan a um. Taiyinta pawl lawng in remduh a si lo. Kawlram mipi hmuahhmuah in remduh a si” tin ALP ihsin sungttuan U Khai Thukha in a sim.\nCozah remdaihnak cangsuakding group le Taiyinta hriamhrei kai 16 ih a hmaisabik remdaihding relkhawmnak cu tuini November 4 le thaizing ni 5 ni pawl ah tuah a si ding ih November 5 ah Cozah lam ih thehlut salmi policy thar pawl relkhawm ding thu theih a si.\nA kaitu Taiyinta hruaitu pawl cu LDU ih sin U Kyar Khun Sa, ANC ihsin U Htoon Zaw, DKBAihsin Ralkap Bawibik sang Saw Muu See, SSPP ihsin U Sat Khun Sai, CNF ihsin Dr Lian Hmung Sakhong, KNPP ihsin U Khu Oo Ye, UNFC U Khun Okka,U Nai Han Ta, U Dun A L Htut, KIOihsin U Sum Lut Kuan Maw, KNU ih sin Saw Mu Too Se pho, RCSS Colonel Sai Hla, NMSP ihsin U Aung Nai Min, ALP ihsin U Nai Thukha, PSLF ihsin U Ta Aih phon, PNLO U Khun Myint Thun, WNO U Tah Maha,KPC Major Saw Maung Maung Pawl an si. UN Palai Vijay Nambiar khal Mikhual poimawh pakhat in a kai tel.\nLawrkhawmtu – James Thang\nRalkap Hruaitu Dinhmun Thlengawknak Um Cing Ding


Taleban pawlin Pakistan PM leh President Thah Tum - Chinland Today Media\nMay 10, 2009 1:58 am·0 comments\nThe News Daily thuthangca in a tar lang nakah Taleban pawlin Pakistan Prime Minister Yousuf Raza Gilani leh President Asif Ali Zardari leh an sungkhat pawl cu thah cimit thluh an tum tiah an tar lang. Pakistan Cozah in Taleban pawl do cimit dingih a ralkap pawl a kuat bet rero ruangah Taleban pawlhi an thin a heng zetih, Islamabad ihsi Km 150 ih hla Takht Bai an timi kiangkap ih ralkap um pawl khal a tam thei bikih thah an tumthu an puang.\nTaleban hotu cun PM Yousuf Raza Gilani cu muslim sakhua hngetzet hnuaiih suakmi a si ruangah Malakand bialih Muslim dan Shari Law hmannak ding a thlawpzet an zumih, Asinan Pm Yousuf Raza Gilani hin Taleban pawlcu nuai cimit thluh dingih thu peknak a suah ruangah Taleban pawlcun thah mailo cu duh hril dingdang kanneilo asi an ti.\nTaleban pawlcun mizan ah thuthangca latu pawlih hnenah teliphone in PM leh President an thah tumnak thu hi an simih, Himi ih tlunah PM Yousuf Raza Gilani ih suah nak khua leh Pakistan PM hlun Benezer Bhuntto phumnak thlan khal Bomb puah an tumthu an simbet. Taleban pawlin thah an tummi pawl lakah Ralbawi pawlleh civil mi bawi Upa ziang mawzatih hmin khal a tel. Taleban pawlcun hi an mithah tummi pawlcu khuitawk hmun leh can khal ah a rem can nak hmun ih thah an tumthu an sim.\nTu ah hin Paksitan ralkap leh Taleban pawlcu nasa zetin an kap aw rero lai ih Pakistan Cozah in Taleban pawl dotu dingih ralkap 12,000 a kuatzo mi ih tlun ah India ramri ih a ralkap dang pawl kokir salin Taleban pawl do tu dingah a kuatbetih tu ah hin Taleban pawl dotu dingah Ralkap 15,000 kim dingin Pakistan cun a ralkap pawl a kuatbet rero lai. Tu ah hin Pakistan ralkap pawlcun raldo nak Tank leh helicopter thawn Taleban pawlcu a kap rero laiih mizan khalah Taleban pawlih tan hmun khuar nakhmun Kahbel Tehsil ih Nunau tlawngInn pahnih leh Palik pawlih umnak hmun Taleban pawlin an laksak ih um hmun khuar nakih an hmanmi hmun pawlcu Pakistan Ralkap pawlin tlunvan ihsin Helicopter in Bomb a thlak ciamco ih lei hnuai lamih sin Tank leh meithal Machine Gun hmangin a kap ciamco ih minung 60 lenglo an thi tiah Pakistan ralkap thupuangtu cun a sim.\nPakistan ram bawmnak dingah US President Barack Obama cun dollar billion 7 pek a raktiam zo ih asi nan himi hi US rorel nak Inn Congress member in an pawmpi ta a tul dingih, himi thu ah US Congress Member pawlhi an duhdan leh an ruahdan a bang awlo zetih, Congress Member hrekkhat cun himi thu ah Pakistan in India thawi an karlak thu an tiamkam awknak thazet a neihta a ttul asi anti.


Mandalay Bus Neitu Cu Bus An Mawng Lo Ruangah An Kai – Meifar\nMandalay Bus Neitu Cu Bus An Mawng Lo Ruangah An Kai\nDecember 10, 2021 admin Myanmar 0\nDecember 10, 2021 hi leitlun huap Minung Covo Ni (Human Rights Day) a si. Himi sirhsan in Myanmar ramsung ah daiten duhphorh ni Silent Strike tin cangvaihnak an nei, Myanmar ram cu ralhrang in an control lo, mipi in an control ti langter cikhat khal a si.\nZinglam nazi 10:00 ihsin simlam nazi 4:00 tiang cu mai innsung ciar ah daiten um men ding, dawr ong lo ding. Vaksuak lo ding, innsung ah hnipuan dum hruh in daiten um men ding ti a si.\nKhitaya Man Bus Station neitu, Mandalay-Yaynanchaung tlan bus pawl neitu U Aung Min Lwin in, “Ka bus pawl an ṭha lo ruangah tuisun cu kan tlansuak thei lo ding” tin a tarlang hnu nazi 1 hrawngah ralhrang pawlin an va kai hngal.\nA rualpa in, “Ralhrang pawlin an ra kai, a phone le thil dangdang khal an laksak. Tutiang an suah hrih lo” a ti. Ralhrang pawlin a kut an tawnbet ih an hruaisuak lai cu venghnen pawlin an rak hmu.\nCumi hnuah a facebook cahmai ah, “Ka bus pawl an ṭhasal zo, passengers pawl kan lo hngak lai” tin ca tarlang mi hmuh a si. Himi cangantu hi zo a si ti media pawlin an zingzoi rero lai, U Aung Min Lwin cu ralhrang pawlin an kaih ruangah himi cangantu cu anmah ralhrang pawl khal an si thei, asilolen ralhrang pawlin an fial khal a si thei.\nCDF Miralṭha Ruak 3 An Vuiliam\nCal-Kau, Cal-Ngolh Pawl Ih Danglam Hleicenak (6)


Thailand PM Thuphuangtu In Lisa Hnenah Lungawithu A Sim – Meifar\nThailand PM Thuphuangtu In Lisa Hnenah Lungawithu A Sim\nKum 25 mi Lalisa Manobal (Lisa) cu Blackpink fehtlang in a hminthang, tulai ih leitlun nunau hmelṭhabik, duhnung bik an timi khal a si.\nA cangvaihnak ah Thailand nunphung, Thailand ṭong pawl a pholang ṭheu ruangah an ram hruaitu PM thuphuangtu Thanakorn Wangboonkongchana in lungawithu a sim thei. Thailand rapper Bambam, nunau rapper Milli hnen khalah lungawithu a sim.\nKan dungah Milli in a hlasak laiah Thailand rawl hminthang ‘mango sticky rice’ cu a ei phah, cutin leitlun mipi in Thailand rawl ‘mango sticky rice’ cu an theih phah ih tulai Thailand ramsung ah ‘mango sticky rice’ cu a lar phah zet.\nMipi in an lei ciamco ruangah a zuartu khal an daihaw thei nawn lo, hai (mango) hmuan cu Thailand cozah in anei ih sumpai khal tam zet an hailut phah ruangah a hramthoknak hlasakthiam Milli hnenah lungawithu an sim thei.\nMalaysia Thawnginn Ihsin Myanmar Mi An Tlansuak, 6 Cu Motor In A Pah That


August 23, 2009 12:04 am·0 comments\nIsreal Leh Argentina In Pawm Lo\nMizan sunih Iran President, Mahmoud Ahmadinejad in Cabinet Minister 21 a retmi sungih sin Defence Minister ih a retmi Ahmad Vahidi cu Interpol in thilsual tuahtu ih a tel ruangah kaihding mi cazin sungih a ret laimi a si tiah a sim.\nAhmad Vahidi hi kum 1994 ih Argentina ramih Juda mi 85 thihnak thu ah mawh phurtu ih tel a si tiah Interpol cun a tarlangih Ahmad Vahidi hi kaih dingin kum 2007 ah khan ram 187 hnenah theihter nak thu pek a sizo. Cu ruangah tui ?um ih Iran President Mahmoud Ahmadinejad in Defence Minister ih a retcu Isreal leh Argentina cun an pawmlo thu an simih Isreal Foreign Ministry, thupuangtu Andy David cun hihi IranPresident, Mahmoud Ahmadinejad ih thilti dan rintlaklo zia leh diklozia langtertu a si a ti.\nSouth Korea Leh North Korea Be Aw\nTuisunah South Korea ram hruaitu Upa leh North Korea ram Upa pawlcu South Korea ram khawpi Seoul ah an be aw ih a liamcia kum 2 hnulam ih ram 2 hruaitu Upa an biakawk nak hmaisa bik a si.\nNorth Korea ram Upa minung 6 cun mizan sunah South Korea ram President hlun Kim Dae Jung ih ruang Seoul khawpi ih South Korea National Assembly ih an ret micu va hmu in zahnak pangpar an va hlanih thlahnak tikcu can khal an va hmanpi.\nNorth KOrea ram Upa 6 pawlhi South Korea President hlun Kim Dae Jung ih ruang thlah dingih vafeh an si nan , Tuisun ah South Korea ram hruaitu Upa pawlthawn tongaw in ram 2 karlak ih rualrem awknak lamzin hawldan ding thu an relpi a si.\nHi ram 2 Upa pawl komawk nakah hin North KOrea ram hotu Kim Jong iL sangtu bik mi pawimawh zet Kim yang-gon in a kai hruai ih, Seoul Unification Minister, Hyun In- Taek an kawmnak ah North Korea ram Upa Kim Yang-gon cun ram 2 cu rualrem zette ih um tlang a cutzo thu leh South Korea an thlenih mipi vangtlang pawlhmuh ih ngaih awlo vekih um a theih nawnlo thu khal a sim.\nRussia Ram Tilian\nMizansunih Russia ram Electric Power tuahnak hmunpi pakhat sayano Shushenskoe Hydroelectric Power Plant cu tilian in a ciim thluh ruangah a hna?uan minung 75 an thizo ih midang 49 cu an dinhmun leh an thuhla zianghman theih nak umlo in an hlolai ih, tui a hlolai mi pawlkhal nungdam ih hmuhsuak sal an zum nawnlo thu Russia Prime Minister, Vladmir Putin cun a simih, Mithi sungte pawlhi US dolllar 31,000 ciar ih zaangna dawmnak pe dingin a tiamkamcih. Himi Electric Power tuahnak hmunpi tidai in a ciim laiah a hna?uan minung 450 hrawng an umih midang cu himten an runsuak thei a si.\nObama In Lungawi Pi\nTihni sun ih Afghanistan ram President hrilawk nak tluangtei an tuah thei ruangah US President, Obama cun a lungawi pi thu a simih, Afghanistan ramin ?hanso nak lamzin karbak pakhat an kai a si a ti.Obama cun hrilawk thluhhnu khalah misual pawlcun buainak tuah an tum vivo dingih cu ruangah US khalin Afghanistan ram sungih thil ti dingmi ruahman nak a neih ciami pawlcu hrilawk hnu khalah a fehpi vivo ding a si a ti.\nAfghanistan ramih US palai Richard Holbrooke khalin hrilawk nakih cuh awtu bik Hamid Karzai leh Abdullah Abdullah tei pahnih cu Result puan tikhalah buainak sosang suaklo dingih kilhim dingin leh an mipi pawlkhal result pawlthiam cio dingih fawrhfial dingin a cah veve hai.\nHimi laiah an hrilawk nakih Election Observer pawlcun hrilawk nakah thil diklo tampi a um tiah an simih, vote thlatu ding mipi lakah casiar leh ngan theimlo tampi an umih cui pawlcu Party dangdnag pawlin an duhmi vote petheilo in an bumbuai tiah an sim.\nHrilawk nak fel leh tluangtei tuahthei nakdingih tawlreltu dingih pawl an dinmi Free and Fair Election Foundation pawlkhalin vote thlaknak hmunih sin hrilawk nak buaipi tu ziangmaw zat khal dawisuak an si ih, cui hlei ah naunak kum kimlo ziangmaw zat khal vote thlakter an si tiah an sim.\nUS Ralkap Pawlin Missile In An Kap\nTuizingah US ralkap pawlin an raldo nak Vanzam Pilot umlo Drone ihsin Missile in Pakistan leh Afghanistan ramri Pakistan ramsungih North Waziristan bial Dande Darpa Khel khua ih Taliban pawlih umnak hmun an kapih minung 9 an thi. Himi khua hi Taliban hotu Jalaluddin Haqqani ih umnak hmun ih ruah a si. Mipi tamzetin an sawisel zet mi leh Civil mipi tamzet nunnak latu, hi US raldo nak Vanzam Pilot umlo Drone hin nikum August thla hrawngih sin Pakistan leh Afghanistan ramti tluan pawlhi voi tamzet Missile in a kapzo ih, tui tiang khalah a kap rero lai a si.\nHi Vanzam hi a mawngtu Pilot an umlo ruangah a phurhmi Bomb hin misual leh suallo a thliardang thiam cuanglo ih cu ruangah mi tampi in himi Vanzam hmang nawnlo dingih an duhthu an sim. Tuihlan ihsin Pakistan Cozah thu neitu pawlcun an ramsung ih US ralkap pawlin Missile an kahlut ringring cu an rak sawisel zet ?heu ih, Asi nan US ralkap pawlcun kanral cu khuitawk hmun khalah kandawi vivo a ?ul a si tiin an kaplut ringring thotho,.nikum August thla hrawngih sin US ralkap pawlhi Drone Vanzam hin ?um 200 hrawng an kapih Missile Bomb 800 lenglo an kaplut ih minung thawng ziangmawzat an thizo hi mithi pawllak ah a tamsawncu Civil mi an si.\nUS Leh North Korea Biak Awk BeiSei\nUN ih US Ambassador hlun Bill Richardson cun US leh North Korea karlak ih biakawk an neih thei cingding a zum thu a sim. Hi thuhi Bill Richardson cun North Korea ram Upa 2 thawi an tawnawk hnu ih a sim mi a siih, North Korea ram Upa 2 khalin US thawi biakawk nak an neih thei ding an zumthu an simve.\nUS President hlun Bill Clinton ih kandung naite ih North Korea ram a tlawn hnu ihsin North Korea ram Upa pawlhin lamzin ?ha hawlih biakawk biakawk nak neih an duh ih ruah a si. Bill Richardson cun Nuclear ralthuam thu ih ram dangdang pawlthawi biakawk nakah cun North Korea cu a tel duhlo dingih a si nan US thawi ram 2 biakawk nakdingah cun lamzin ?ha hawl a duh a si a ti.\nObama Ih Nupi 40 Nak Ah Tel Ve\nForbes Magazine in a tarlang nakah US President, Barack Obama ih nupi Michelle Obama cu leitlun nunau thilti thei leh ropi 40 nakah a telban ve tiah a tarlang. Leitlun nunau thilti thei leh ropi hrilnak ah Geman Chancellor, Angela Merkel cun a voi 4 naktiang dinhmun sangbik a colai ih, leitlunah hin nunau roipi nakleh thu neihnak hi a ?hangcak vivo a si tiah Forbes Magazine cun a tarlang.\nForbes Magizine co- Editor, Chana Schoenberger cun nunau thilti thei leh ropi kum 6 sungih an hrilzo mi hnu ah nuanu pawlhi an ?hangcak vivo ih leitlun huapih Company tum thu neihnak pawlcu nunau 27 kusungah a um laiih, cumi ih hleiah ramhruaitu lubik dinhmun ah nunau 10 an um a si a ti, leitlun nunau ropi leh thilti thei 100 hrilmi sungah UK rammi 4 an telih cumi lakah pakhat cu an ram siangpahrang nu a siih a nih hi leitlun nunau ropi leh thilti thei 42 nakih hril mi a si.\nTuizingah Iraq khawpi Bagdad ih rawlhmeh zuarnak bazar ah bomb a puakih minung 2 an thiih midang 20 lenglo in hriamhma an tuar. Tih nisun khalah Iraq ah Bomb a puakih minung 95 an thizo. tulai hrawng Iraq ramsungah Tapung misual pawlin buainak an tuahsal ciamco ih Cozah lamin kilhim naklam khal khohzetin a tuahih, tuizing ih bomb puakhal hi ralkap leh Palik pawlih an zoh tum mi a si ruangah an tumtah vekih an ti man hlanah an tipuak mi a siih cu ruangah mithi an tamlo nak a si.\nIran Ram Cabinet Minister\nIran ram hrilawk nakih an ram mipi leh ramdang hruaitu pawlkhalin an sawisel zet cingih President ih an retmi Mahmoud Ahmedinejad cun mizan sunah a Cabinet Minister ding minung 21 cu a ruatih himi sungah minung 3 cu nunau an si, Hi Cabinet Minister nunau 3 hin Health, Social Welfare, leh Education Dept pawl an kaiding. President, Mahmoud Ahedinejad ih retmi Cabinet Minister pawlhi an ram thureltu Inn sang in a pawmpi leh pawmpilo ding thu tuithla cem zawngah an relsak dingih, mi tampi cun an ram rorel nak leh Opposition pawlcun President,Mahmoud Ahmedinejad ih retmi Cabinet Minister pawl duhlo ruangah lamzin an zawh sal an zumthu an sim.\nAfghanistan President Hril Nak\nAfghanistan ram President hrilnak vote cu mizan sunah an ram mipi in an thla ih President tuanlai tun Hamid Karzai khalin President hi a cuhsal. Hi an hrilawk nak hi Taliban pawlcun tibuai an tum ringring nan kilhim nak ?hazet hnuaiah minung Million zaingmaw zatin vote an thla a si. Afghanistanramah hin vote nei minun g million 17 hrawng an um ih, President, Hamid Karzai khalin an mai umnak Inn kiang Boys High School ah vote a thla ve ih Hamid Karzai cun an ram mipi cu an vote hmangin an ram dinhmun leh hmailam an fehnak ding lamzin tuah ?ha dingin mipi a sawm.\nAfghanistan ramhi kum 2001 September 11 ih Al-Qaida pawlin US New York ih World Trade Centre an siatsuah hnu ih Al-Qaida Tapung pawl rak hum tu Taliban Cozah pawl cu US,NATO ralkap pawlin an kapih Taliban Cozah an tlak ihsin tui ?um hi President an hril a voi 2 nak a siih cumi ih sin tui an President, Hamid Karzai hi a lal ringring lai a si,\nTui ?um Afghanistan ram President hrilawk nakah candidate minung 36 an umih Taliban pawlin tibuai an tum ringring ruangah Security ralkap 3,00,000 hrawng an retih an khawpi Kabul tlun ihsin thil umdan zoh dingah Helicopter zuanterih helkual ter rero a si.Hi an hrilawk nakah hin thil umdan zoh fiangtu ramdang mi leh thuthangca latu pawl minung 2,50,000 hrawngin an um cilh ih Taliban Tapung pawlleh ralkap pawlkhal hmun 5 laiah an kapaw nan Vote thlaknak hmun ah cun buainak sosang a umlo ih hi an kah awknak hmunah Tapung ruang 2 sar a siih, a si nan ralkap pawih kahthat mi maw an bomb paimi ih puah aw that an si ti theih fiang nak a umlo tiah Palik bawipa cun a sim.\nAn hrilawk nak vote hi tuisun ah siar lai rero a siih, President, Hamid Karzai leh a mah cuhtu bik a khintu bikih ruah mi Abdullah Abdullah cu cakding veve ah an ruataw laiih, Result hi tuizan lamah Election Cimmission in a puang dingah zum a si. Relzo vakin hi an hrilawk nakhi Taliban tapung pawlcun siatsuah leh tibuai an tum ringring ih hmun ziangmaw zatah kah awknak cu a umnan vote thlaknak hmun cu an kilhim theiih, US, UN. leh NATO pawlkhalin lungawi thu an sim.\nPresident, Hamid Karzai hrangih Campaign hotu bik Dee Mohammed cun vote siarzo mipawl dinhmun zoh ihsin President, Hamid Karzai cu a tlingsalzo tlukih ruah a si tiah a simih, Himi laiah Abdullah Abdullah ih thupuangtu Fazl Sangcharaki cun vote 63% cu an cozo thu a sim veih Hamid Karzai cu Vote 31% hrawnglawng a hmuban fangih vote result theih fiangcu a si hrihlo nan thaisun ah cun Afghanistan ram President ah Abdullah Abdullah cu puan a si thlang ding tiah a sim. Afghanistan Election Commision hotu Zekria Barakzia cun vote siar thluh a si zonan result cu hmaikar lam mah puan a si ding tiah a simve thung.\nIran President Thu Sim Mi Ngai Paih Lo\nIran President Labanon A Tlawng


A Fanu Ih Tlangval A That, Mi Ṭhenkhat In A Mawh Lo, Pacangṭha Sawn A Si An Ti – Meifar\nUS, Washington, Spokane pacang kum 60 mi in a fanu ih tlangval kum 19 mi a that ih palik pawlin an kai. Tualthat thubuai an orhter, asinan mi ṭhenkhat in a mawh lo. Pacangṭha sawn a si ih president in ngaithiam hram seh an ti.\nNovember 2020 ih thilthleng a si ih mithi ruak cu tuikum 2021 October thla lawngah an hmu. Thilumdan cu: A fanu hi a tlangval in a bum ih khua dangah a zuar, $1,000 in misual kut sungah a zuar.\nPacang John Eisenman in a fanu ih thuhla a theih veten Seattle ah ava feh ih a fanu cu a runsuak hnuah an khua ah a tlunpi sal. Cutin a fanu ih tlangval umnak cu a zingzoi vivo ih lamzin ah arak bawh, a kaihrem hnuah a lu ah a vuak ih nam in a dawt ciamco.\nA ruak cu motor sungah a ret ih ramlakah motor thawn a hlon. Kumkhat hnuah kiangkap um pawlin ramlak ah motor cu an hmu ṭheu ruangah a sung an va zohdik cu mithi ruak an hmu ih palik hnenah an theihter. Tualthattu John Eisenman khal an kai zo ih a thuhla cu buaipi vivo ding a si.\nKhampat Kiangah An Kapaw


Jerusalem Temple thar sa hnak tuh sumsaw khon zo ai design bawn zo – www.zanniat.info\n906 Khrihfa Thuthang\t7 years ago Web Admin 0\nJerusalem Temple thar\nIsarel ai Jerusalem Temple thar ca pawlkom dinghnak th Temple Institute in tun heh sumsaw khawl ai ni 60 song ah $100,000 ngah ngah zo ai design thar in a sa tuhdan Blue Print te khai bawn liang hang tihnak October 3, 2014 nia ah phuang zo ii.\nTemple sa hnak tuhin sumsaw a khon tlang fangin Internet le Social Media te a hmanghnak te songin Facebook hmang tel ii.\nVideo: The Temple Institute in Solomon Temple ai tel tuhhnak Sanhadrin (Puithiam, daanthiam le upa te thurelhnak hmun) a bawn tuhdan design ii.\nJerusalem Temple thar ding thil tuhin Jews miphun te pawl in tuhlan A.D 70 dung ai Roman ralkap acozah in Israel a siatsuah pan pah ni siar vai 3 sawngen ii. The Temple Institue in temple thar sa tuh dan design thar heh tunhlan kum 3 dung pah bawn pan zo ii.\nJerusalem Temple thar design ah hlanlai ai tel lo hnak laihnia motor park-hnak te, inn song lum ruaihnak te pawl, computer hmangin zinzinghnak te pawl, ti riim cianghlim ruaihnak te pawl khai tel tuh ii.


MINO HNEN THUCAH- Dr. No Than Kap - Chinland Today Media\nMINO HNEN THUCAH- Dr. No Than Kap\nAugust 11, 2009 4:09 am·0 comments\nMINO HNEN THUCAH\nBTS, Insein, Yangon\nTuvekin mino hnenah fawrhfialnak thucah nei dingin in sawm ruangah nan hnenah lungawi thu ka sim.\nFimthiamnak lam siseh, ei-in hawlnak lam siseh, nuncan le ziaza lam siseh, lamzin dik le tha lo kawhhmuh theitu le fawrhnak lo pe theitu upa dang an tampi ti ka thei. Curuangah, kei cun hivek lam thu si lo deuh, kan phunhnam thuanthu le ziangruangah tui dinhmun ah ka dingih ziangvek lungput mino in nan neih a tul ti lam lo sim ka duh. Tui ni ih ra suak mino cu Falam nan si ruangah ka lo sim ding mi cu, 1) Chinram pumpi dinhmun (Kawlram sung lutdan) le, 2) Falam dinhmun (thansoterdan) tin ci hnihin ka then ding.\nI/- KAWLRAM SUNG LUTDAN:\nKan Chin thuanthu theih ban cin ah Mirang siar lo zovek phunhnam dang hnuai hmanah kan rak um dah lo. Kan tlunah vanzuang vate lawng an rak zuang theu ih, kan lu parah samphang lawng a rak um.\nMirang uknak hnuaiih kan rak um laiah tui Kawl, Shan, Kachin, Karen, Kaza tivekpawl thawn uknak pakhat hnuaiah rampi pakhatah kan rak um tlang dah lo. Mirang in Kachin le Chinram cu Kachin Hill Tribes Regulation timi le Chin Hills Regulation (1896) ti mi hmangin in a rak uk. Karenni (Kaya) tla cu Mirang in a do khal a do dah lo, a uk mi ram khalah a ret dah loih a mahte zalennak neiin a um. Asinan Kawlram cu Province of British Burma tin direct in a rak uk. Sim duh mi cu, a tawi zawngin Mirang san lai khalah Kawlram le Chinram cu ram pakhat an rak si lo tinak a si.\nLeitlun ralpi vei hnihnak buai lai 1942 ihsin Shan, Kachin le Chinram cu kawmaw in a hranten ukaw dingin Mirang cun thei tawkin an rak zuam (Asinan a tlai tuk zo: too little too late, ti theih a si). May 17, 1945 ah Mirang cozah in “White Paper” timi thusuah an tuah ih cutawkah:\n“Shanram telin tlang par rampawl (Kachin le Chin telin) cun Kawlram thawn kawpawk kan duh an ti lai hlan lo Governor in a hranten a uk ding” ti’n a puang.\nKawlram (Burma proper) le Tlangparmi an bangaw lo a hrante an si tinak a si.\nCun, October 17, 1945 ah Yangon Myodaw Khanmah ah culaiih Kawlram uktu Governor Dorman Smith in hitin a sim:\n“… Tlangpar mipawl hrangah a hranten ukawknak kan lo pe ding…” ti’n.\nFalam ih Superintendent le Deputy Commissioner hna tuanin rak um dah Frontier Areas Administration Director H.N.C. Stevenson tla cun Pinlung Thukamnak an neih hlan ihsin Laimi le tlangpar mi hotupawl hnenah a ruh lang koin:\n“…. Kawlram nan kawp asile an lo nambet lohli lo hmanah rei hlanah inn hra uktu khaw bawi (se-ing khawng) tluk fangah an lo ret ding. Cutikah Kawl nan kawp cu nan thin a na zet leh ding” ti tiangin ralrinnak pe phahin a sim.\nPinlung Thukamnak an neih hnu February 16, 1947 khalah Chin hotu pathum hnenah Kawlram uktu Governor in Kawl kawp loin anmah Mirang hnuaiah um hrih dingin a lem ten a lem nan an duh cuang lo. An thu an thlun duh lonak san bikih lang cu Mirang uknak ihsin suak an duh ruangah le Aung San an rak zum tuk ruangah a si. Aung San cun,\n“Kawlpawl cu Mirang sâl kan si ka duh lo bangin Tlangparmipawl khal Mirang sâl nan si ka duh lo. Cuitlunah Tlangparmipawl cu Kawl pawlih sâl nan si khal ka duh lo,” ti tiangin Pinlung Thukamnak neih hlante February 9, 1947 sunah Pinlung khua\nah mipi hnenah a sim. February 8, 1947 khalah,\n“.. Curuangah Kawl thawn kawp uh khal ka lo ti thei lo, kawp hlah uh khal ka lo ti thei lo. Kawp ding le kawp lo ding cu tlangparmi Kachin, Chin, Shan pawl thuthu a si. Keimah le kan party AFPFL cu a ding ringring lo ding ti ka thei. Curuangah AFPFL a siat hnu khalah kan Thukam a hngeh ringring theinak dingah dan (constitution) kan tuah ding ruangah lehhnu lam hrangah ziang hman thinphan ding a um lo,” tiin a rak sim.\nMirang aiawhin Stevenson le Kawl aiawhin Aung San cu, Shan, Kachin le Chin cuh-awin hridai an diraw rero tluk a si. Stevenson hin Aung San cu a hua zet, Aung San khalin Stevenson hi a hua zet ve ti an bulpak hmin tiang salin na zetin an sawiselawkdan zoh tikah a theihtheih.\nKawlram ah tawngpa lutih lut cu Kachin le Shan cun an rak tum lo. February 8, 1947 ah Gen Aung San le a ho cu Pinlung Thukam tuah dingin Pinlung an thleng. Nasaten Aung San cun Shan, Chin le Kachin palaipawl a lengih thu a relpi vivo.\nPu Vum Kho Hau ih ho Chin palaipawl cun Chinram hrangah ziangvek dinhmun (State or Division etc.) kan duh ti lam relih sim loin, Mirang san lai hnakin fimthiamnak, lamzin le harhdamnak lamah Kawl cozah in in bawm uh ti lawng an rak dil. An dil mi cu Aung San cun awlsam ten pek a remti.\nCuruangah Kawlram ah lut mai dingin Thukam tuah an man thu Aung San hnenah an sim. Cui thu cu Vum Kho Hau in Shan hotu Sat San Htun le U Cia Puh a sim tikah, Sat San Htun in cuvekin Chin lawngin a hranten lungkimnak thukam nan rak neih a tha lo ding, Kachin thawn to tlangih thurel tiang tal nan hngak a tha tin a sim.\nFebruary 10 sunah Shan, Chin le Kachin hotupawl le Aung San le a hopawl thu an reltlang tikah Kachin lamin Duwa Zawlwin in Bamaw le Mythkyina districts cu Kachin ramah telh siseh, cule Kachin cu State in pe uh. Cuti a silo ahcun lungkimnak thukam kan tuah thei lo, tin tan a lak tlunah Shan hotu Ngiaung Shew Sawbua khalin a dil mi a ?hum duh lo ruangah, Aung San cu a beidawng in Thukamnak nei loin Yangon ah tlunsal a tum lawk. [Hi zawnah theih tlak zet cu, Kachin dil mi Bamaw le Mytkyina districts cu Kachin miphun hman si lo Kawl, Shan le Shan-tuluk pawl a tam sawn umnak ram a si tlunah 1935 ih tuah mi Dan vek a sile Mytkyina le Bamaw districts cu Kachin ram sungah lutter lo ding ti a si bet. Cuticingin loh theih loin Kachin pawlin an dil ruangah tui ni tiangin Bamaw le Mytkyina districts cu Kachin ram ah a um lanta.\nGen. Aung San hoin an thei tawkin Kawlram zawm dingin an sawm ruangah, Shan le Kachin dung thlunin kannih Chinpawl khalin Kawlram sungah lut kan rak remti ve. Cutin thuanthu ih tang lanta ding remtinak thukam “Panglong Agreement” ti mi cu February 12, 1947 zinglam nazi 11:00am ah Shanram Pinlung khua ah kan Chin upa pathum Pu Kio Mang (Hakha), Pu Hlur Hmung (Lumbang, Falam), le Pu Thawng Za Khup (Tedim) pawlin an hmin ngan in an rak nemhnget ve.\nMirangpawl cun Kawlram sungih tlang par mi lut kan tum thu an theih tikah mak an ti, an thin a nuam lo. Ziangahtile anmah Mirang kut hnuaiih kan tan vekin Kawl kut hnuaiah kan tan lala an phang. Cuitlunah tlangparmipawl cu leitlun ralpi vei khatnak le vei hnihnak lai khalah Mirang hnenah rinum zetih ?ang ringring an sizia an theih tlunah mahte ukaw thiam an si hrih lo tin an ruatih Kawl kut hnuaiih vun tanta men ding cu an seherh zet a bang (Aung San ih ho Kawlpawl tla cu Mirang phatsan in Japan an kawp hnu-ah Japan phatsan in Mirang an kawp lala).\nFACE (Frontier Areas Committee of Enquiry)\nMirang pawlin Pinlung Thukamnak neitu Shan, Kachin le Chin hrangah an sirawk phangin Frontier Areas Committee of Enquiry (FACE) ti mi an dinih cui Committee ah Pu Vum Kho Hau a tel hngehnge. Committee hotu cu Mirang cozah thlah mi Rees William a si. Cui committee an dinnak san bik cu Panglong Agreement tuah zo hman hai sehla, tlangpar mi hotu dang a tam sawnin Kawlram ih lut an duh lozia an sim ahcun lut loin umter an tum ruangah a si.\nCui committee cun Pinlung Thukamnak ih tel ve lo Chin hotupawl cu March le April 1947 ah Maymyo (Pyin Oo Lwin) ah koin thu an sut. Falam ihsin Pu Thang Tin Lian, Pu Hniar Kulh, Pu Sang Tlir, Pu Thang Cem, Pu Tial Dum le Pu Lian No an telve. An sut bik mi cu, Kawlram in zalennak a ngah tikah Kawlramah lut ve nan duh taktak maw? Nan duh a sile ziangvek dinhmun in lut nan duh, ti a si bik. Chin hotu pawlih an sannak cu Kawlram ah kan lut duh ti a si thluh. Asinan, ziangvek dinhmunin lut an duh timi ah a thawkpek lamah an thu a fiang lo nan (Kawlram sungah district pakhatin um kan duh tina, an si culci), a lehhnu deuh April 20, 1947 ah ca thawn ziangvek dinhmun in lut an duh ti thu an thehlut.\nCui ca sungah Kawlram ih lut an duhdan hitin an ngan:\nRamkulh kawmkhawm dinhmun in lut (To join the Federation)\nDuh tikah suaksal ding (To secede at any time)\nHi tumah Falam in culai ih college rak kai zo Pu Za Hre hnenah hi Committee in thu an sut ve nan a sim mi cu Federal si loin Ministerial Burma ih lut a si. Asinan amah Pu Za Hre ruan bikah Kawlram sungah Chinram cu State si loin Chin Special Division in kan um phah ti theih a si lo ding. Pu Za Hre in siseh Pu Vumkhohau le hotu dang khalin State thu hi an rak ruat tel lo lawlaw. Chinram cu Shan le Kachin hnakin ram harsa a si ruangah Kawlram bawmnak kan tulih an hnenah kan lut a tul, ti mi hin an thinlung a luah khat bik a bang.\nMirang hnenin Independence rori rak dil lawktu Kachin le Shan hmanin Kawlpawl thawn kawpawk an hril ruangah kannih Chinpawl khalin Kawl kawp an rak hril venak a si ti ding cu a si lo. A san cu Kachin le Shan in rak kawp tum lo hmansehla a hranten Chin hin kawp an lungkim ding ti thuanthu-ah kan hmu (Eg., Vawmthumawng, Vumkhohau cangvaihnak).\nThusutnak um thei mi cu,_ Mirang in a hranten in uk nacingin le a hranten umter in duh nacingin ziangah Kawlram sungah Tlangparmi an rak lut thotho? ti a si. An lut duhnak san bik cu Kawlram ih an lut le Independence zamrang thei bikih ngah an zum ruangah le an duh tiktikah Kawlram ihsin an suaksal thei an zum ruangah a si.\nThusutnak dang um thei mi cu hihi a si;_ Hlanlai Mirang thlen hlan le mirang san lai khalah Kawl le Chin cu rampi pakhatah kan rak um dah lo, kan nuntukhawsakdan khal a dangdang, kan tawng khal a dang, kan biaknak khal a dang kan ti. Asile zawi sanah Kawl le Chin kan laicinnak a nai thawk? THuanthu kan zoh tikah a hleicein saklam Chinram (Laitlang) le Kawl hi pehtlaihnak kan nei mal zet. Pehtlaihnak kan nei ti theih khal a si lo, a can canah kan pupa pawlin sâl si dingah phairawn ah sukin mi an vung kai theu. Mirang kai hnu khalah a hranten uk kan si. Asinan theihban cin Mirang kai hnu-ah thlanglam Laitlang, thimnakah Kanpetlet cu 1927 hlan ihsin Pakokku district hnuaiah a rak umih Magwe Commissioner in a rak uk. Chin le Kawl laicinnak naisin dingih zuambiktu khal thlanglam Laitlang mi Pu Vawmtumawng a si. A tuahmipawl cu:\n1920 hnulamah Chinram ah Kawlca zirh nawn lo dingin Mirangin a khamih Chinca a tuah sak tikah, Pu Vawmtumawng hoin nasaten Chinram ah Kawlca zirhsal dingin cangvaihnak an rak nei. Amai hoin 1933 ih an din mi Chin National Union cun Ngaze khua ih thu an relcat mi lakah, ” Kawlram ukawkdan (91) hnuaiah Chin Hill cu ret dingin” timi dilnak a tel. 1946 January ah AFPFL in ramkulh huap thureltlangnak an neih laiah Kawlpa U Phe Khin in “Tlangparmipawl Kawlram thawn kawpawk ding,” timi thu a thun tikah a rak bawmtu bik cu cui khawmnak ih Chinmi aiawh in rak tel ve Vawmtumawng a si. January 8, 1946 ah AFPFL hotupawl le Shan, Chin, Kachin hotu an tawnawk laiah Chinmi hrangih Vawmtumawng ho ih an dil mi lakah pakhatnak cu, “Tlangparmi Bhudist siter dingih tuanvo neitupawl cun Phungkipawl cu Chin Hill ah thlah sal hai seh,” ti a si. Cui umzia cu Chinpawl Bhudist cangter dingih zuam tinak a si. Cun, December 25, 1946 AFPFL hmunpi ih thuthang-simfiangnak (press conference) ah Pu Vawmtumawng cun hitin a rak sim:\nKannih cun 1935 lai ihsin Kawlpawl thawn kawpaw dingin nasaten kan rak zuam zo. Cun, Chin pawlin Kawl thuamhnaw hruh ve dingin kan rak zuam ruangah kan hlawhtling zet. ‘Kawlpawl thawn independence nan lak tlang lohli a sile nannih cu fimthiamnak lamah nan niam lai ruangah an hnuaiah an lo ret tengteng ding, curuangah nan kawp duh khalle kawp hrih hlah uh, kum thum-li tal hngak hrih uh, cui sungah Kawlpawl thawn rualran nan si theinak dingah kan lo zuampi ding’,_ tin Mirangpawl cun an sim ruangah Kawl le Chin hmusualaw dingin nitin an tuah sinsin tin kan hmu a si.\nHitin Vawmtumawng hotin Kawlpawl thawn naiaw sinsin dingin le independence khal latlang dingin nasaten an zuam lai October 28, 1946 ah Falam, Tedim le Hakha ihsin palaipawl cu Falam khua ah tawngkhawmaw in ‘Kawl thawn kawpaw in independence lak le lak lo ding’ thu an reltlang ve. Cui an relcat mi cu hitin a si:\nMirang uktu Governor hnuaiah um hrih ding.\nTlangparmi unau Shan le Kachin thawn kutkaiawin rualrem zetih tuan tlang ding.\nPinlung tokhawmnak (1946) ih din mi ‘Burma sung um tlangparmi zin le dan pawlkawm,’ ah telve ding.\nChinpawl tu hnakin fimthiam neiin kan harhthar ih kanmai thu kanmahte kan rel thei le kan tuansuah thei tikah, Mirang cozah suah mi ‘Cahnah Var (White Paper)’ le Pinlung thurelnak ih Governor ih a sim mi ‘Kawlram thawn kawpawk ding le kawpawk lo ding’ thu khal ruat tlang leh siseh. A tlunih thu relcatmi cu Tedim aiawh in 15, Hakha aiawh in 29, Falam aiawh in 6 in hmin nganin an nemhnget ih Tlangparmi Uktu (Frontier Areas Administartion) hnenah an pe.\nA tawizawngin kan sim asile, Kawlpawl thawn kawpawk ding thu-ah, culaiih cathiam sang cin le ramthu theiban cin Pu Vawmtumawng le Pu Vumkhohau ih zuamnak vekin Chinram cu a feh ti theih a si (Beidawng lawk timi zawnih February 8, 1947 ih Vumkhohau le Aung San lungkimnak zoh sal aw).\nKachin pawlin Kawl an kawp hlanah, Bamaw le Mytkyina phairawnpawl cu Kachin State sungah tel dingin le Kachin cu State dinhmun ngah dingin nasaten an rak sim cia nan kan Chin hotupawl cun Kawlram lut ding ti bak State in kan um duh ti le kan Chinram ah thimnakah phairawn Kalay area le a dang pawl telh tengteng siseh an rak ti lo. A hranten dinhmun sang deuhin State ih um hnakin Kawlram sungih lut rori cu a hlawk sawn ding tin an rak zum a si hmang. Cutin phairawn ram nei lo le State hman ngah loin Kawlram sungah kan lut phah.\nCuihnuah Tlangparmi thukamnak rak neihpitu bik Aung San thah a si. A hnu-ah UNu hoin rampi Ukawkdan (constitution) an run ngan tikah Tlangparmi duh mi le dil mi vekin Federal si loin Unitary in run ngan a si. Cuihnu reilote ah a takin independence run ngah a si. Independence ngah hnu kum 10 sung (Democracy san) a rung thelngih Rampi Ukawkdan (1947 constitution) thlunin ukawk a si tikah a hmin in Chin Affairs Minister ti tiangin kan rak nei nan a takah kan Chinram thansonak ding hrang tuan thei dingin “thuneihnak” an nei lo. Chin Minister (Vuanzi) cun Rangoon ih Finance Department lungkimpinak tel loin Chinram ah Zung cazi pakhat hman a ret thei lo.\nKum hra kim hnu-ah Tlangparmi upapawl beidawng in February 25, 1961 ah Taunggyi ah thu an reltlangih Aung San ih a rak lungkimpi vekin Unitary si loin Federal in ukawkdan (constitution) cu rem dingin thu an rel nan a hnu te March 2, 1962 ah Newin ho ralkapin thuneihnak an la ih democracy san a cem. Ralkap uknak a hung thleng sinsin ih kum 40 lai a hung rei hnu cun rel ding a um nawn lo. Kan cem. Kan tlau cikcek. Kawl tawngin ‘tua-babi’ kan si men.\nKawlram in independence a ngah tikah kannih Shan, Chin, Kachin rak telve loin Mirangpawl duhdan bangin a hranten um bangsehla ziang a bang ding? timi thusuhnak hi “sehla” ti thu asinan ruat tlak zet a si. Hmailam ra cang ding thil cu a can hlanih thil umtudanin ziangmawcin sim cia theih a si. Curuangah, an pupa san ihsin mipi thansonak ruat dah lo le lal ding le mi uk ding lawnglawng ruat Kawl kawp lo bang sehla ziang a ra cang ding ti khal ziangmawcin sim theih a si.\nRak kawp lo sehla,\nMirang hnuaiah a hranten kum 3 – 4 lai kan um hnu cun Kawlram kan kawp duh nawn lo ding, kum 10 lai a hung rei sinsin cun kan kawp duh lo deuhdeuh ding.\nKanmahte ukaw thei kan si hnu cun Mirang hnenin independence kan ngah tengteng ding.\nCutin Federal States in Shan, Chin Kachin cu rampi pakhatin kan um ding.\nKawl influence tlukin Mirang influence-nak a um dingih Leitlun ca a si mi Mirang ca khal tui Kawl ca kan thiam tlukin mi zakip in kan thiam ding ruangah, a thlengaw rero mi leitlun san manin banin kan thangso ve ding (tui Malaysia le Singapore kan tluk tengteng ding).\nKan calai le zin le dan khal tu hnakin kan cawisang thei ding. Peng khat le peng khat hrin khat le hrin khat hmusual aw sinsin dingin in tuahtu an um lo dingih Chinram ah rualremnak le daihnak tu hnakin kan nei ding (thansonak a phunphun, thimnakah vanzam tumnak, college tvk., khal tu bangin cuhawk ih ti buaiawk rero tul loin kanmahte kan duhduh kan tuah thei ding)\nKum tam ramdang dangih kan um ruangih phunhnam dang vekih kan ruat sual pang mi kan unau Minopawl thawn kan kawpaw thei dingih Chinram cu tu hnakin a kauin a cak ding.\nKawlram thawn ram khat si lo hmansehla, ram-hnen dinhmun in (ukmi si loin) rualremten pupa san lai bangin kan um ding (pupa sanah rampi dinhmun in Kawl le Chin an rak do aw dah lo. A can canih Chin pawlin phairawn ih sâl an vung kaih cu thuhran a si.)\nKan Chinram cu kan thei tawkin tuah mawi a si ding ruangah, leitlun ram nuam ram mawi le ram thangso lakah a tel ban ve ding.\nKan tlawnnak le kan thlennak ram kipah, tu vekin mithmai nau hnianghni ten si loin, mithmai hngal zetin kan um thei ve ding.\nTui ni ah US le thangso zo ramdang ih feh le vaih cu thil mankhung le sunglawi zetin kan ruat nan, Kawlram ah rak lut lo sehla a linglet a si ding Ramdangmipawl kan Chinram ah ra vaih le ra um an duh tuk dingih tam tuk ra lut lo dingin kan buai riangri ding.\nTlangkawm: Falam sim lo Chin mino tam sawn lakah kan Chin thuanthu le leitlun rampawl thuanthu thei duh le thei tum nan mal tuk. Theihnak a mal ruangah kan pa lei sanah a si lo lam an rak zawh sual pang zo. An zawh sual ruangah tui ni ah ram ih kipah mithmai nau hnianghniten bangin nang le kei kan vavaih reronak a si. Kannihpawl sanah kan thei thawk nan, hlawhtlinnak hmu thei dingin can in a pe nawn lo, a tlin khal kan tlin lo. Tu ah nan san a thleng zo. Theihnak nan neih mal tuk a sile kan khua le ram hmailam hrangih ke kar dan ding thu khalah ziangbik a tha ding, ziangbik kan tuah ding ti thei loin nan um thei. Theihnak a mal tikah rampi a siat ti a takin kan ramah nan hmu rero. Tui nan san ah nan saduhthah a kim thei lo hmanah, nan tesin fahlang san hrang nan ruat sak tengteng a tul.\nTuluk Thufim ah,\n“Liam cia thil ruangah riahse hlah, thil tangkai a si lo;\nAsinan hmailamah na palh mi tuah sal lo dingin kham cia aw,” tin a um.\nAsile kan ram hmailam umdan ding thlir ciain tui niah ziang kan tuah ding? Cui tuah ding mi cu zoin kan tuah ding? Minopawl maw upapawl?\nCui “tuah ding mi” tuahtu ding le tuansuaktu ding cu upapawl lawng an si lo, mino lawng khal an si lo, an pahnih kawmkhawmin a si. Mino cu rangcang cak zet vek an siih upa cu a parih to rang kam kharh dirtu vek an si. Kam kharh dirtu a um lole rangcang cak zet cu a tha a cah tuk ruangah a si lo lamah a tlan sual thei. Upa kaihhruainak le thurawn peknak tel lo cun minopawl khal a si lo lamah pen pang a awlte. Tlan zuamawknak ah nehtu si thei ding cun rangcang le a parih to an pahnihin an thupi veve. Upapawl in an hmuh le tawn mi ihsin an theih ngah mi thil tha le hmailam hrangih khua an khan mi tuan suaktu ding cu mino an si. Upa le mino thenaw thei an si lo.\nII/- FALAM DINHMUN: Tui ni ih ra suak Falam minopawl, thu ka lo sut ding. Chinram pi le Falam khua le ram thangso sinsin dingin ziang kan tuah ding ti thuk zetin nan ruat dah maw? Nan ruat dah lo ahcun tui ni thawk talin nan ruat a tul. Asile ziang kan tuah ding? Kan tuah dingih tul hmaisa bik cu kanmah le kanmah thazang nei dingin tuahawk hmaisak a si.\nChinram pi cu tanta hrihin Falam peng thu lawngah ka lut ding. Ziangah Falam peng dinhmun hi peng dang hnakin tumsuk lam a pan vivo kan ti reronak? A san cu kan lu parah Utawng a to khalle zoh men, Tlang-ak a to khalle zoh men kan si ruangah a si. Culawng a si lo, kan lo rawl zinghnam in a ei thluh zik khalle zoh men kan ar sava in a thiar khalle zoh men kan si ruangah a si. A pawi zet mi cu Falam peng dinhmun diktak, thimnakah khawpi thawndan thu, Regional College, Vanzam tumnak, Rih zin tivek rel uar le rel suaktu deuh cu “peng dang thawn remawk lonak simtu, asilole hrin khat le hrin khat huatawknak tuahtu,” tin kan hmu sual theu. Hihi ruahnak dik lo a si.\nZinghnam in kan lo rawl a ei ahcun kan lo rawl siatsuahtu cu zinghnam a si kan ti a tul, sava in kan ar a lak ahcun kan ar thiartu cu sava a si kan ti a tul. Hihi thudik rel a siih a palhnak a um lo. Innhnen pengdang thawn rualrem tluktu a um lo. Asinan innhnen tha neih a thupi ve. Kan innhnen lala in kan hruang sungah lutin kan inn sung thil tiang an thuten an lak rero ahcun kan zoh cuahco men asile kanmah le kanmah siatsuahaw kan si, innhnen khal ral ih cangter rero vek kan si. A san cu na neih thil a lo laksak rero cu na tuar thei lo can a thleng dingih cutikah tawhawk, huatawk le doawknak tiang a thleng thei. Curuangah innhnen thawn duhdaw aw zetin umtlang ringring kan duh taktak a sile a tlai hlanah “na ta ka ta, na covo ka covo” ti mi theithiam dingin duhsaknak thawn kan sim ngam a tul. Mai thil khal kan humhim ngam a tul.\nZiangtin kan thazang cak dingin kan tuah ding?\nZiangtin Falam kan cakter thei ding? A hmaisa bikah kan umnak Chinram ih a cang rero mi le kan rampi umdan kan theih hmaisak a thupi. Kan kiangkap zohin kan cangvaihdan khal a phunphun in a thlengawk ve a tul. Falam pawlih awkam le thusimmi, kan tul mamawh mi le aihramnak tiangin, peng dang le rampi tiangih theih ban le ngai duh mi si thei ding cun, kan peng-hnen le rampi pawlih tuahdan kan cawn ve tul mi a um. An tuahdan zate ka ti lo. (Thaten nan ruat a sile ka sim tum mi nan theih thiam ka zum. A ruh lang ko ka sim duh lo ding.)\nLeitlun nuntukhawsakdan kaihruaitu lu bik cu ramthu kan timi Politics a si. Sumdawnnak siseh, nunphung siseh, fimthiamnak siseh, harhdamnak siseh, biaknak siseh, an zaten politics hnuaiah um thluh an si. Curuangah German ralrel thiam Clautwitz ih sim bangin raldo (war) timi cu Politics ih doawknak a si. Ramthu cu palai hmangin a nem zawngin cinfel a theih lo tikah hriamnam thawn doawknak in cinfel a si. Cun, raldo timi cu thahawk lawng a si lo, khatlam ih mi do duhnak (the will to fight) cemter ih tumsukter dingih do a si. Raldo a cem tikah palai hmangin a nem zawngin ramthu buainak cu remthat a si. Curuangah ralkap timi cu ramkulh ih tumtahmi kilven a si.\nKan Falam thansonak ding hrangih tumtahmi zoin a kilveng ding? Nanmah mino nan si. Ziangtin nan kilveng ding ti cu tui ka lo simmi ah a fiang zet zoin ka thei.\nSun Tseu Khantlang ah kan Tong-aw!\nFAALE HRANG NULEPA- By, Salai DL Senling


PDF Hruaitu 5 An Kai – Meifar\nPDF Hruaitu 5 An Kai\nJanuary 25, 2022 admin Myanmar 0\nMandalay ramsung ih um tualsung mipi kilhimtu Mandalay Special Task Force-MSTF ih an hruaitu 5 cu January 22, 2022 ah ralhrang pawlin an kai. PDF hruaitu 5 ih thlennak inn cu ralhrang pawlin an rak thei thup, sun nazi 2:00 hrawngah an va kulh thluh ih meithal in an kap ciamco hnuah an kai tin Mandalay Ranger in an tarlang.\nMandalay Ranger ṭuanvo neitu in, “Patheingyi ramsung ih MSTF hruaitu 5 cu khuasung ah an va lut duak. Khuasung inn pakhat ah reilote sung an cam. An thlennak innkiang ah ralkap ṭuan zo, pension pakhat aum ih rawl dawr a ong. Cu pa le Tekone khua upa U Tin Win in ralhrang hnenah an rak sim thei, an kaih laiah U Tin Win khal a telve” a ti.\nMSTF hruaitu 5 an kaih ruangah MSFT thawn pehtlaih awtu pawl cu fimkhurten, ralringten um cio dingin theihternak an suah. Tekone khua upa U Tin Win hi a sual zet ih amah ruangah PDF 3 an thi zo ih pakhat in hliam a tuar, U Tin Win ih heknak ruangah tualsung mipi kilhimtu pawl an kai ṭheu.\nTualsung mi pakhat in, “Tekone khua upa U Tin Win hi a sual tuk, amah khal inn ah aum ngam lo ih ralhrang pawl hnenah aum ringring. Ralhrang pawlin ‘U Tin Win nan that asilen nan khawsen in kan urkang’ tin mipi pawl an hringhro ṭheu” a ti.\nMSTF hruaitu 5 pwal cu an kaih tikah meithal in an kap hmaisa, ziangvek hliam an tuar, an dinhmun cu an theithei hrih lo. Mandalay ramsung ah tualsung mipi kilhimtu 170 lenglo an kai zo.\nRalhrang In Falam Ah CDM Tuah 7 An Kai\nNauhak Pate In A Nau 2 A Kilkhawi, A Pa Le Pi Cu Bomb Puak Ruangah An Thi, A Nu Khal Siizung Ah Aum Lai


Cangsual Ruang Ah mi 2,000 Lenglo Thi: Burma - Chinland Today Media\nCangsual Ruang Ah mi 2,000 Lenglo Thi: Burma\nMarch 18, 2010 10:48 am·0 comments\n2009 Kawlram reportnak ah mawtaw accident ih thi mi 2,173 an um ih mi 14,400 pawl cun hliam nasazet an tuar ih mi 8,461 pawl cu traffic daan an thlun lo ruang ih let an si tiah media pawlin an tarlang. Kumtin mawtaw cangsual an pung sinsin ih 2008 ihsi khan a luar thleice tiah an sim bet.\nKum 2009 vial ah khan Mandalay vialah mawtaw cangsual mi 1,655 an um ih Yangon ah mi 1,644 an um ih thleiah Bago kiangkap ah mi 1,070 tluk in accident an rak tuar ve ih hleiah Sagaing lam sehlavel khal ah mi 1,008 cun accident nak an rak tawng ve. Kawlram hin mataw a tuah thatnak men hman ah a thilthuam tampi a cem phah ti khalin an sim bet.\nKawlram thuneitu thenkhat pawl le Association of Southeast Asian Nations (ASEAN) pawl thawn hi cangsualnak um nawnlo ding ah cangvaih tlang rero lai a si. Kan dung kum ih reportnak ahcun kawlram ih mawtaw saikal um zat 1.99 million a si nan tui kum ah 2.02 million tlukin a kai. Zatekom in motor cycles 1.63, mataw miphur thei 249.048, truck 60,118 a um ih Bus 19,869 tluk a um ti a si.\nBurma Ram President, Thein Sein in Ram Danpi Thleng Dang Lam A Tum Lo\nNLD Party An Tthiat Bal\nKawlram Dan Le Pu Thein Sein


China le India tlawngta pawl hnen ihsin kan zir ding - Chinland Today Media\nChina le India tlawngta pawl hnen ihsin kan zir ding\nMarch 20, 2009 5:21 am·0 comments\nPTI/ 20 March 2009:\nUS president Barack Obama cun American rampi zirnak tuahthat a duhthu le a ram sung zirlaitlawngta pawl in China le India zirlaitlawngta pawl hnen ihsin fimthiamnak zirsin a tulthu pawl mani 19 March 2009 ah Costa Mesa California Town Hall tawnawk khawmnak hmun ah a sim.\nHrilawk hlan ihsin Obama ih a tuah that tummi cu American zirnak hi a si. Hini khal ah hin, zirnak le tlawngin a thupit daan pawl hleice tak in simnak a nei. Obama cun “Kan nauhak zirlaitlawngta pawl in China le India zirlaitlawngta pawl an zuam taktak ahcun zuam lo ding khal ih kan sim hmanah an zuam thotho ding ruangah mipi pawl in tuanvo tumpi kan nei” a ti. Asim vivonak ahcun zirtirtu saya pawl lawng in kan zirlaitlawngta pawl hrangah tuanvo an nei lo.\n“Nu le pa pawl khal in tuanvo nasa tak kan nei. Saya pawl lawng dem ding le mawhphurh ding an si lo. Nu le pa pawl khal in an ca tuahtul (home work) pawl an theh le theh lo thate suh ding le zirh ding tuanvo kan nei ve a si. Zirtirtu saya pawl cu ziangtluk in thiam hman hai sehla inn lam ih kan rak tuah bawmlo ahcun san a tlai lo a si” a ti.


Beiseinak - Chinland Today Media\nOctober 1, 2009 11:17 am·0 comments\nMi ttha lozet nan si nain nan faate hrang ahcun thil ttha pek nan thiam a si ahcun Vancung ih a ummi nan Pa in a diltu hnen ahcun ziangtin so thil ttha pek loin a um ding. -Matthai 7: 11\n– Isaiah 11-13\n– Efesa 4\nEi ttha malte keng in kan hmuancar ih nga zuatnak duum sungih nga kai dingah ka ke cing-ci-dir in, thawmvang um lo dingin dimte’n ka feh. Ka thlaam cu tidai sungah a lang a si ding…culole ka thawmvang a dim ngah lo a si thei men. Tili tlang ka va naih tikah nga tumpipi 15 lai cu ka lamah an ra, ei ding beiseizet in an kaa an aang hiamhiam.\nZiangah si pei nga fatete pawl an mei phau in an her awk rero? Ziangahtile nga zuatnak tili ih kei ka rat sannak hi anmah hrangah rawl pe dingah a si ti an thluak sungin theihnak an neih ruangah a si ko ding.\nKannih zumtu pawl tla Pathian in kan hrangah thil ttha laksawng pek in duh ti kan theih thuknak ruangih kan naih ringring asile – Amah kan pannak cu a liamcia caan ih kan tontehmi ah hngetzet ih kan theih fiangmi parah hrambun le tthum aw in beiseinak tumpi kan neih ruangah a si.\nMissionary William Carry in hiti’n a ti, “Pathian hnen ihsin thil nasazet beisei awla Pathian hrangah thil nasazet tuah tumtah aw.” Pathian cun tuahter in duhmi tuah suak thei dingah tlamtling tein thuam tthat ding in duh, kan ttul caan ah zaangfahnak le ngilneihnak co dingah raaltthazet ih Amah pan dingah in sawm (Hebru 4:16).\nA faa le pawl cu zumnak ih nung kan si vekin kan ttul tikah kan duhmi cu Pathian in in pe ding ti ruat in thin hnangam te’n um ding kan si (Matt. 7:8-11).\nBeiseinak thawn thla kan cam tikah,\nPathian duh daan vekin;\nA duhnak tlamtlingter dingah,\nKan nunnak ah hna a ttuan ti kan thei.\nBeiseinak taktak tel lo ih thlacam cu zumnak um lo langternak a si.\nHmuhsaknak le Mangbangza pawl\nLungkim Tlangnak Nei Maw Nei Lo


Evangelist An Thah Hnu Ah A Nupi Khal An That Ve - Chinland Today Media\nJanuary 21, 2013 11:52 am·1 comment\nARAUCA, COLOMBIA (World Watch Monitor): Colombia ram ih Christian evangelist pakhat, Arauca khua ih rawngbawl rero Ramos cu 2011 ah khan, Colombia ramsung ih helrual National Liberation Army (ELN) pawl cun an that ih, an thah hnu ah a ruak cu a nupi Alicia Castilla hnen ah an pe.\nAn pek hnu ah, a umnak inn suahsan ih hmundang ih umding in an hringhro. Hmundang ah anih khal cu thawnlo in a um ringring ih, kum 2 a liam hnu ah amah khal an that ve asi. January 7, 2013 zanlam ah an sungkua thlacam khawmnak an neih hnu ah, misualrual pawl cu an inn ah lut in, hi Alicia Castilla cu a fate 3 le a pa ih mithmuh rori ah misual pawl cun an that asi. An fapa Hernan Ramos cun, a pa ih thihnak ruangah thin na in, Colombia ralkap ih luh a rak tum dah.\nCuti ih a tum lai ah Pathian Thuthangtha cun a nunnak a thlengdanglam ih, piantharnak ngaingai a co hnu ah, tihnimnak la in tu ah cun Colombia ramsung ih Open Doors pawl ih cangvaihnak ah thatho zet in a tel asi ti in Open Doors thuthang cun a tarlang.\non January 22, 2013 at 6:25 pm


A Hnokmi Thianfai - Chinland Today Media\nA Hnokmi Thianfai\nFebruary 24, 2009 1:27 am·0 comments\nSiar: Ruth 1:15-22\nHi tiin Cungnungbik Bawipa in i hmang ih i tisiat tik ahhin ziangah so, nannih in, Naomi, lungawi nu, tiah in kawh duh rero. – Ruth 1:21\nKumkhat Sung Baibal:– Mipum. 9-11 – Marka 5:1-20\nNaomi ih thu kan siarmi cu a hnokzet. Paam a tlung ruangah rawl hawl dingin a pasal thawn moab ram ah an feh. Cutawk ram ih an umlai ah a fapa pahnih in Moab nunau an tthit ih a pasal le a fapa pahnih an thih tiang nunnuam in mih ram ah an um. Sihmansehla nuhmei ah a rung cang.\nNaomi cun a tuarnak a harzet ko nain thil cangmi parih thuneitu zo a si ti fiang tein a thei. “Cungnungbik Bawipa in i hnong ih i tisiat” a ti (Ruth 1:21).\nHebru ttong ih Shaddai (Cungnungbik) cu ziangvek caan khalah kan ttulnak ah a famkim tinak a si. Yahweh (Bawpa) timi ttong cu Amai’ rin-umnak le duhdawtnak thukam kai hngettu Pathian a ti duhnak a si. Naomi in hih hmin pahnih a hman tlang sannak cu a phunzainak sung hmanah a Pathian cu thiltitheitu le rintlak a sinak a hloter lo ti a langter. Cu taktak ah Pathian cu Naomi ruun thei dingin le a cemnet tiang kilveng thei dingin a thiltitheinak le rintlak sinak a langter.\nNa beidongnak ihsin luatnak a um lo tiin na ruat asile, Naomi ih Pathian cu na Pathian a si ve ti mang saal aw. Amah in kan buainak cu tthatnak le sunlawinak ah a canter thei. Amah cu thiltitheinak le rintlak sinak neitu a si. Cuhrangah na nunnak ah buainak a um le na Pathain cu zo a si ti mang saal ringring aw.\nPhang hlah ka thlarau, na Pathian in ttuanvo a la ding,\nHmailam hruainak dingah dunglam thu a thei;\nNa ruahsannak le rinsannak in zianghman a hnin thei lo,\nMangbangza thil hmuahhmuah netabik ah an lang thluh ding.\nDunglam ah ding awla Bawipa in na buainak sungin\nsunlawinak a suahter zia zoh aw.